title: Timo Antila

text: Antila sijoittui junioreiden MM-kilpailuissa Hochfilzenissä 2000 viestissä neljänneksi ja pikamatkalla seitsemänneksi. Ensimmäisissä aikuisten arvokilpailuissaan Pokljukan MM-kisoissa 2001 hän kuului viidenneksi sijoittuneeseen Suomen viestijoukkueeseen. Salt Lake Cityn olympialaisissa 2002 hän oli pikamatkalla 19:s, 12,5 km:n takaa-ajossa 32:s ja 20 km:n matkalla 41:s. Pyeongchangin MM-kilpailuissa 2009 hän kuului kuudenneksi sijoittuneeseen Suomen sekaviestijoukkueeseen. Maailmancupissa hän on ollut parhaimmillaan neljästoista Ruhpoldingin pikakilpailussa kaudella 2003–2004.


title: Timo Antila

text: Antila oli 41:s Vancouverin olympialaisissa 2010 kymmenen kilometrin pituisessa sprinttikilpailussa ja 52:s 12,5 kilometrin pituisessa takaa-ajossa.


title: Toivo parasta ja pelkää pahinta

text: Toivo parasta ja pelkää pahinta on rap-artisti Petoksen 14. huhtikuuta 2010 julkaistu studioalbumi. Se julkaistiin 3rd Rail Musicin kautta.


title: Toivo parasta ja pelkää pahinta

text: Albumi nousi ilmestymisviikollaan (16/2010) Suomen virallisen albumilistan sijalle 48. Erikoisliikkeiden myyntiä mittaavalla Rumban albumilistalla levy nousi samalla viikolla sijalle 6.


title: Toivo parasta ja pelkää pahinta

text: Albumin kappaleesta "Synkkä Sörkka" julkaistiin musiikkivideo lokakuussa 2009. Videolla zombiet kulkevat pitkin Helsinkiä ja käyvät vartijan kimppuun. Videolla esiintyy myös rap-artisti Pikkupiru.


title: Toivo parasta ja pelkää pahinta

text: "Alibi-ainesta" -kappale löytyy myös vuonna 2008 julkaistulta Redrum-187 kokoelmalta.


title: Anton Strålman

text: Anton Strålman (s. 1. elokuuta 1986 Tibro, Ruotsi) on ruotsalainen jääkiekkoilija, pelipaikaltaan puolustaja.


title: Anton Strålman

text: Strålman aloitti jääkiekon Skövde IK:n junnuissa. Hän myöhemmin jatkoi Skövden edustukseen I-divisioonaan ja HockeyAllsvenskaniin. Vuonna 2005 Toronto Maple Leafs varasi hänet kevään . Samana kesänä Strålman siirtyi Skövdestä Timrå IK:hon Ruotsin Elitserieniin. Strålman pelasi pelasi kaksi kautta Timråssa ennen kuin teki sopimuksen Toronton kanssa kesällä 2007.


title: Anton Strålman

text: Strålman liittyi Toronton organisaation farmijoukkueeseen Toronto Marliesiin kaudeksi 2007–2008. Kauden aikana hänet nostettiin NHL:ään, jossa hän pelasi 50 ottelua. Strålmanin uran toinen NHL-kausi ei sujunut yhtä hyvin, ja hänet ensiksi sijoittettiin takaisin farmiin ja kauden jälkeen myytiin Calgary Flamesiin.


title: Anton Strålman

text: Calgary myi Strålmanin ennen seuraavan kauden alkua Columbus Blue Jacketsiin. Hän pelasi Blue Jacketsissa kaksi kautta. Marraskuussa 2011 Strålman siirtyi New York Rangersiin.


title: Anton Strålman

text: Rangersin paidassa Stanley Cup-finaaleihin päättyneen kauden 2013–2014 jälkeen, Strålman siirtyi Tampa Bay Lightningiin viisivuotisella ja yhteisarvoltaan 22,5 miljoonaan dollarin sopimuksella.


title: Anton Strålman

text: Strålman oli voittamassa maailmanmestaruutta Ruotsin joukkueessa MM-kisoissa 2017.


title: Lyhdynkantajat

text: Lyhdynkantajat ovat Helsingin päärautatieaseman pääovella sijaitsevia veistoksia. Emil Wikströmin suunnittelemat veistokset valmistuivat vuonna 1914. "Lyhdynkantajat" ovat osa Eliel Saarisen piirtämän jugend-tyylisen rautatieaseman julkisivua.


title: Lyhdynkantajat

text: Veistosryhmä koostuu neljästä graniittisesta mieshahmosta, jotka kannattelevat pallolamppuja. Jykeväleukaisilla hahmoilla on lihaksikas ylävartalo, mutta niiden alaosana on Saariselle tyypillisellä tavalla kuvioitu pylväselementti. Miesten hiukset on leikattu niin sanotun körttiläisen mallin mukaan. Kerrotaan, että hahmojen mallina oli 1800-luvun lopulla syntynyt torppari Jalmari Lehtinen. Visavuoren puutarhurina palvellut Lehtinen oli toiminut muulloinkin Wikströmin veistosten mallina. Visavuoren museossa on useita Lyhdynkantajien kipsiluonnoksia. Graniittifiguurit on todennäköisesti tehty hankolaisessa Ab Granit Oy:ssä, kuten myös Lönnrotin patsaan jalusta. Itse kiviveistotyön ovat tehneet kivenhakkaaja nimeltä Talja ja hänen poikansa. Myös Viipurin rautatieaseman karhut ovat edellä mainittujen miesten työtä.


title: Lyhdynkantajat

text: "Lyhdynkantajissa" yhdistyy kansallisromanttinen graniittinen jugend-tyyli ja antiikin taide. Saarisen ensimmäisissä suunnitelmissa veistosten aiheena oli karhu, jota oli Kansallismuseon pääportaiden ohella käytetty Viipurin rautatieasemalla. Saarinen päätyi kuitenkin tilaamaan Wikströmiltä nykyiset mieshahmot. Neljä tyyliteltyä jättikokoista mieshahmoa on veistetty saman kipsimallin mukaan. Veistoksia on verrattu egyptiläisen ja assyrialaisen veistotaiteen massiivisiin kiviveistoksiin. Wikström oli kiinnostunut antiikin kuvanveistosta, ja hahmojen esikuvana ovatkin olleet arkkitehtuurissa antiikista lähtien käytetyt hermit eli pilarit, joiden yläosa on veistetty ihmisen, aluksi Hermeen, muotoiseksi. Hermit olivat Wikströmin aikaan ajankohtainen ilmiö myös Wienin arkkitehtuurissa.


title: Lyhdynkantajat

text: "Lyhdynkantajien" suunnittelija Emil Wikström oli yksi Suomen kultakauden taiteen tärkeimpiä kuvanveistäjiä. Hän teki "Lyhdynkantajien" ohella muitakin arkkitehtuuriin liittyviä veistoksia, kuten Kansallismuseon portaiden karhuveistoksen ja pronssiveistokset Säätytalon päätykolmioon.


title: Lyhdynkantajat

text: "Lyhdynkantajat" tunnetaan hyvin. Helsingin Sanomien vuonna 2008 julkaiseman kyselyn mukaan Helsingin neljästäsadasta ulkoveistoksesta "Lyhdynkantajat" oli kymmenenneksi suosituin. Voittaja oli Emil Cedercreutzin "Äidinrakkaus", toiseksi tuli Ville Vallgrenin "Havis Amanda".


title: Lyhdynkantajat

text: Laajaan tietoisuuteen "Lyhdynkantajat" ovat tulleet nimellä ”Kivimiehet” VR:n mainoskampanjan ansiosta. Veistoksia on hyödynnetty printtimainoksissa kuvamanipulaatioiden avulla ja animoituina televisiossa vuodesta 2002 alkaen. Mainoksissa toisinaan jalat alleen saavat veistokset ovat matkustaneet eri kaupungeissa, olleet talvilomalla Lapissa ja keskustelleet Veronan patsaskonferenssissa puhtaammasta ympäristöstä. Niitä on myös puettu erilaisiin asuihin.


title: Lyhdynkantajat

text:
Kivimieskampanja onnistui hyvin: sympaattisten hahmojen ansiosta VR:n imago uudistui ja junamatkustamisen kiinnostavuus lisääntyi. Kivimieskampanja on saanut palkintoja, kuten tehokkaasta markkinointiviestinnästä jaettavat Grand Effie - ja Gold Effie -palkinnot. Myös Mainostajien liitto palkitsi VR:n Vuoden mainostaja -palkinnolla vuonna 2007.
VR:n mainosten ohella "Lyhdynkantajat" ovat esiintyneet pilapiirtäjä Kari Suomalaisen piirroksissa.


title: Lyhdynkantajat

text: Myös Linnanmäen huvipuistoon on rakennettu mukaillut jäljennökset "Lyhdynkantajat"-veistoksista. Siellä ne kannattelevat puistoa kattojen tasalla kiertävän yksiraiteisen maisemajunan kiskotusta.


title: Lyhdynkantajat

text: Toukokuussa 2017 veistokset saivat "Kiss"-naamiot naamansa Kiss-yhtyeen konsertoidessa Helsingissä.


title: Lyhdynkantajat

text: Veistokset kunnostettiin ja puhdistettiin kesällä 2013. Sen vuoksi ne purettiin osiin ja kuljetettiin Pasilan konepajalle restauroitaviksi. Samalla niissä olevat valaisimet uusittiin ja vaihdettiin LED-valoihin tavoitteena energiansäästö ja samalla varmatoimisuus.


title: Pohjois-Suomen Ryhmä

text:
Pohjois-Suomen Ryhmä perustettiin ennen talvisotaa tehtävänään puolustaa Suomen valtakunnan aluetta Lieksan ja Jäämeren välisellä alueella. Lähinnä armeijakuntaan rinnastettava yhtymä kävi merkittävimmät taistelunsa Suomussalmella ja Raatteen tiellä sekä Kuhmossa, Petsamossa ja Sallassa.
__notoc__


title: Pohjois-Suomen Ryhmä

text: Puna-armeija aiheutti suomalaiselle sodanjohdolle melkoisen yllätyksen etenemällä koko Laatokan ja Jäämeren välisellä alueella kaikkien merkittävien rajan yli johtavien teiden suunnissa 1–2 divisioonan vahvuisin voimin. Pohjois-Suomen ryhmän alueella aina Ilomantsista Jäämerelle ulottuvalla alueella tärkeimpien tiesuuntien alueilla eteni noin divisioonan vahvuisia voimia (paitsi Petsamon alueella, jossa neuvostojoukkoja oli vielä enemmän). Oulun-Kemin alueella oli kuitenkin päämajan reservinä 9. divisioona, jota suunniteltiin käytettäväksi lähinnä Karjalankannaksella. Päämajan suunnitelmiin oli kuitenkin tehtävä muutos ensimmäisen sotaviikon aikana kun sodanjohdolle selvisi ryhmän alueella etenevien puna-armeijan joukkojen todellinen määrä. Suomussalmen suunnassa eteni Neuvostoliiton 163. divisioona ja Kuhmon suunnassa 54. vuoristodivisioona. Neuvostoliitolla oli tällä rintamalla noin 140 000 miestä, noin 150 tankkia, 550 tykkiä ja 150–200 lentokonetta, jotka hyökkäsivät kaikissa tieyhteyssuunnissa 18 000 – 20 000 miehen vahvuisina muodostelmina. Heitä vastaan Suomella oli useinkin asettaa vain 800 miehen pataljoona.


title: Pohjois-Suomen Ryhmä

text: Sodan alkupäivinä käytiin viivytystaistelua, jolloin suomalaiset rajajoukot vetäytyivät varsinaisiin puolustusasemiin. Kovimman paineen sai aluksi vastaanottaa Pohjois-Karjalan ryhmä, jota johti eversti Erkki Raappana. Lieksan taisteluissa hyökkääjä saatiin ensin pysähtymään ja 26.12. hyökkääjän oli peräännyttävä rajan taakse. Kuhmon alueella Neuvostoliiton valtava miesylivoima tuotti Suomelle vaikeuksia, ja hyökkäys uhkasi pian Kuhmon kirkonkylää. Oulusta tulleiden apujoukkojen avulla tilanne kuitenkin tasaantui. Suomussalmen puolustus perustui aluksi Raatteen tien puoliväliin rakennettuun puolustuslinjaan. Suomalaiset eivät tällöin tienneet, että pohjoisempana oli hyökkääjän käytössä tie Juntusrantaan, mikä muutti asetelman täysin toiseksi. Kahdeksan vuorokauden jälkeen Suomussalmen kirkonkylä oli jäämässä viholliselle, ja suomalaiset polttivat kylän. Apuvoimaksi komennettu prikaati Siilasvuo saapui alueelle 8.12. Sallan kirkonkylää puolustanut osasto Roininen joutui samaan aikaan luovuttamaan kirkonkylän vihollisen panssarivoimille. Petsamon puolustajat olivat noin 500 kilometrin päässä muista joukoista, ja ne aloittivat menestyksellisen sissisodan venäläisten raskaita muodostelmia vastaan. Lapin ryhmän komentajana oli aluksi kenraalimajuri K. M. Wallenius ja myöhemmin kenraali Ernst Linder.


title: Pohjois-Suomen Ryhmä

text: Prikaati Siilasvuo valloitti Suomussalmen kirkonkylän 12.–28.12. kovan pakkasen vallitessa uskaliailla hyökkäyksillä. Joulun jälkeen vastustajan yhteydet Juntusrantaan katkaistiin ja sen 163. divisioona jäi joulukuun lopussa saarroksiin. Samaan aikaan Raatteen tiellä saarrettiin 44. divisioona. Molemmat divisioonat tuhoutuivat vuodenvaihteessa (6.1. mennessä). Neuvostoliiton paine kohdistui joulukuun loppupuolella kohti Pelkosenniemeä. Suomalaisten vastaisku epäonnistui, ja koko Sallan aluetta uhkasi saarroksiin joutuminen. Tilanne kuitenkin laukesi, kun osasto Roinisen hyökkäys neuvostojoukkojen sivustaan johti suuriin vihollisen miehistö- ja kalustotappioihin. Kuhmon vastahyökkäys tammikuun lopussa parantaa suomalaisten asemia, kun tärkeitä tienristeyksiä saadaan vallatuksi 15.2. mennessä ja venäläinen hiihto-osasto jäi mottiin Luelahdessa.


title: Axwell

text: Axwell (oik. Axel Christofer Hedfors, s. 18. joulukuuta 1977 Lund, Ruotsi) on ruotsalainen house-tuottaja, remixaaja ja DJ. Hän sijoittui DJ Mag -lehden vuonna 2011 julkaisemalla sadan parhaan DJ:n listalla 12. sijalle. Axwell muodosti Steve Angellon ja Sebastian Ingrosson kanssa Swedish House Mafian ja myöhemmin Sebastian Ingrosson kanssa Axwell & Ingrosson.


title: Mikko Saarinen (nyrkkeilijä)

text: Mikko Vihtori Saarinen (s. 4. huhtikuuta 1946 Salo) on entinen suomalainen nyrkkeilijä.


title: Mikko Saarinen (nyrkkeilijä)

text: Saarinen edusti Suomea Münchenin 1972 olympialaisissa alle 71 kilon sarjassa. Hän karsiutui toisella kierroksella. EM-kilpailuissa hän karsiutui vuonna 1969 toisessa ja vuonna 1971 ensimmäisessä ottelussaan. Hän voitti Pohjoismaiden mestaruuden vuosina 1969 ja 1970 sekä saavutti PM-pronssia vuonna 1972.


title: Mikko Saarinen (nyrkkeilijä)

text: Saarinen edusti seuratasolla Salon Viestiä ja Halikon Hakoniskoja. Hän voitti Suomen mestaruuden vuosina 1969–1972 sekä saavutti SM-pronssia vuonna 1968. Vuonna 1970 hän sai Ville-patsaan raskaimpien sarjojen parhaana suomalaisnyrkkeilijänä.


title: Mikko Saarinen (nyrkkeilijä)

text: Saarinen nyrkkeili ammattilaisena Elis Askin tallissa vuosina 1972–1973. Hän voitti kaikki viisi otteluaan.


title: Petolahden vaakuna

text: Petolahden vaakuna oli Petolahden kunnan tunnus. Vaakunan perunankukat viittaavat perunanviljelyyn ja sahakoro vanhaan lankkujen sahaukseen.


title: Petolahden vaakuna

text: Vaakunan selitys kuuluu seuraavasti: ”Sinisessä kentässä alapuolelta sahakoroinen hirsi; saatteena ylä- ja alapuolella perunankukka; kaikki hopeaa, kukkien emiöt kultaa.” Vaakunan on suunnitellut Gustaf von Numers, ja Petolahden kunnanvaltuusto hyväksyi sen 15. heinäkuuta 1967. Sisäasiainministeriö vahvisti vaakunan käyttöön 3. tammikuuta 1968.


title: Petolahden vaakuna

text: Vaakuna jäi epäviralliseksi kotiseutuvaakunaksi 1973, kun Petolahti ja Bergö yhdistyivät Maalahden kuntaan.


title: Keef Hartley

text: Keith "Keef" Hartley (8. maaliskuuta 1944 Preston – 26. marraskuuta 2011 Preston) oli brittiläinen rumpali.


title: Keef Hartley

text: Keef Hartleyn muusikon ura alkoi Rory Storm And The Hurricanes -yhtyeessä, kun hän korvasi Beatleseihin siirtyneen Ringo Starrin. Yhtyeen hajottua Hartley pestattiin The Artwoodsin rumpaliksi. Yhtyeessä soitti myös myöhemmin Deep Purplen johtajana tunnettu Jon Lord. Hartley soitti yhtyeen ainoalla albumilla "Art Gallery" (1966). Hartley palkattiin John Mayall & the Bluesbreakers -yhtyeeseen, jossa hän soitti ainakin kahdella albumilla, "Crusade" ja "Diary Of A Band".


title: Keef Hartley

text: Hartley perusti nimeään kantavan yhtyeen Keef Hartley Band, ja yhtyeen ensimmäinen albumi "Halfbreed" ilmestyi 1969. Samana vuonna he esiintyivät Woodstockin festivaaleilla. Yhtye julkaisi tämän jälkeen vielä viisi albumia, kunnes hajosi vuonna 1972. Yhtyeen musiikki oli progressiivista jazzrockia. 1971 Hartley esiintyi Little Big Band -nimisen kokoonpanon kanssa, joka teki yhden albumin "Little Big Band". 1973 Hartley levytti sooloalbumin "Lancashire Hustler". 1974 Hartley perusti yhtyeen Dog Soldier, joka julkaisi yhden albumin, "Dog Soldier" (1975). Tämän jälkeen Hartley teki töitä musiikkialalla, kunnes jäi eläkkeelle ja muutti takaisin sukunsa pariin Prestoniin. Vuonna 2007 häneltä julkaistiin haamukirjailijan kirjoittama muistelmateos "Halfbreed (A Rock and Roll Journey That Happened Against All The Odds)".


title: Keef Hartley

text: Keef Hartley oli intiaanifani ja perehtyi tarkoin intiaanikulttuuriin. Hän esiintyi usein pohjoisamerikkalaiseen intiaaniasuun pukeutuneena, joskus täysissä soturin juhlatamineissa ja sotamaalauksessa.


title: Jouko Leppä

text: Jouko Matti Leppä (s. 16. huhtikuuta 1943 Heinola) on suomalainen painonnostaja.


title: Jouko Leppä

text: Leppä edusti Suomea kolmien olympiakisojen painonnostokilpailuissa. Münchenissä 1972 hän sijoittui neljänneksi raskaassa sarjassa (yli 110 kg). Hänen yhteistuloksensa 572,5 kg oli sama kuin itäsaksalaisella Gerd Bonkilla mutta Bonk oli Leppää kevyempi ja sai siksi pronssimitalin. Lepän tulokset eri nostomuodoissa olivat 205 kg punnerruksessa, 157,5 kg tempauksessa sekä 210 kg työnnössä. Montréalissa 1976 ja Moskovassa 1980 hän jäi ilman tulosta. MM-kilpailuissa hän sijoittui yhteistuloksissa kuudenneksi vuonna 1975. EM-kilpailuissa hän sijoittui yhteistuloksissa neljänneksi vuonna 1972, seitsemänneksi vuonna 1973 sekä kuudenneksi vuosina 1975 ja 1976. Hän voitti Pohjoismaiden mestaruuden vuonna 1975.


title: Jouko Leppä

text: Seuratasolla Leppä edusti Heinolan Iskua. Hän voitti Suomen mestaruuden vuosina 1972, 1974 ja 1975 sekä saavutti SM-hopeaa vuosina 1971 ja 1973. Hänet tunnettiin lempinimellä ”Pohjolan Othello”.


title: Jouko Leppä

text: Vuonna 1975 Leppä teki uransa parhaat tulokset: 165 kg tempauksessa, 222,5 kg työnnössä sekä 387,5 kg kahden työntömuodon yhteistuloksessa.


Frame Contemporary Art Finland ja Frame-säätiö (aikaisemmin Visuaalisen taiteen keskus Frame) on vuonna 2012 rekisteröity säätiö, jonka tarkoituksena on vahvistaa suomalaisen nykytaiteen asemaa, edistää kansainvälistä yhteistyötä ja lisätä vuorovaikutusta alan suomalaisten ja kansainvälisten ammattilaisten ja instituutioiden välillä.


title: Frame Contemporary Art Finland ja Frame-säätiö

text: Opetus- ja kulttuuriministeriö tukee säätiön toimintaa. Framen johtajana toimii Raija Koli. Säätiön toimisto sijaitsee Helsingissä Ratakadulla. Frame-säätiö jatkaa vuonna 1992 perustetun Näyttelyvaihtokeskus Framen toimintaa, joka päättyi vuoden 2011 lopussa.


text: Frame edistää suomalaisen taiteen kansainvälistymistä. Säätiö jakaa apurahoja taiteilijoille ja taidealan ammattilaisille kansainvälistä näyttelytoimintaa, asiantuntijavierailuja ja painotuotteiden valmistamista varten. Frame järjestää taidealan toimijoille kansainvälisiä vierailuja ja tapaamisia sekä seminaareja, keskustelutilaisuuksia ja residenssejä. Säätiö kehittää hankkeita, jotka lisäävät suomalaisten taiteilijoiden näkyvyyttä maailmalla. Tällaisia hankkeita ovat suomalaisten taiteilijoiden ja taiteen ammattilaisten osallistuminen taiteen suurtapahtumiin, messuille ja museonäyttelyihin.


text: Framen suurin kansainvälinen hanke on tilata ja tuottaa Suomen näyttely kahden vuoden välein järjestettävään Venetsian taidebiennaaliin. Suomella on käytössään kaksi paviljonkia, Alvar Aallon suunnittelema Suomen paviljonki ja Sverre Fehnin suunnittelema Pohjoismainen paviljonki, jonka se jakaa Norjan ja Ruotsin kanssa. Molemmat näyttelyt sijaitsevat päänäyttelyalueella Giardinissa. Venetsian taidebiennaalia pidetään maailman arvostetuimpana kansainvälisenä nykytaidetapahtumana.


text: Vuonna 2017 Suomen paviljongissa nähdään Erkka Nissisen ja Nathaniel Mellorsin näyttely "The Aalto Natives". Näyttelyn kuratoi hollantilainen De Haarlem Hallen -museon kuraattori Xander Karskens.


text: Vuonna 2015 Suomen näyttelyssä nähtiin taiteilijaduo IC-98:n (Patrik Söderlund, synt. 1974 ja Visa Suonpää, synt. 1968) installaatio "Tunnit, ajat, iäisyydet" ("Hours, Years, Aeons"). Teos oli esillä Alvar Aalto -paviljongissa. Teos yhdisteli piirrosanimaatiota, ääntä ja materiaalisia elementtejä, ja se oli itsenäinen osa taiteilijaduon Abendland-teossarjaa. Näyttelyn kuratoi Visuaalisen taiteen keskuksen Framen ohjelmapäällikkö, filosofian tohtori Taru Elfving. S


text: Vuonna 2013 Suomella oli poikkeuksellisesti käytössään sekä Aalto-paviljonki että Pohjoismainen paviljonki. Näyttely jakaantui kahteen eri paviljonkiin: Antti Laitinen oli esillä Suomen Alvar Aalto -paviljongissa ja Terike Haapoja Pohjoismaisessa paviljongissa. Näyttelyn kuraattoreina toimivat Marko Karo, Mika Elo ja Harri Laakso.


text: Frame koordinoi Suomen osallistumista espanjalaisille ARCOmadrid-taidemessuille helmikuussa 2014. Suomen messukokonaisuus koostui 13 galleriasta sekä #FocusFinland-paviljongista, jossa nähtiin taiteilija Heta Kuchkan kaksi videoinstallaatioita. Messukokonaisuuden kuratoi Leevi Haapala.


text: Frame toimii suomalaisen nykytaiteen tiedotuskeskuksena kokoamalla, tallentamalla ja jakamalla tietoa nykytaiteen alalta. Frame tiedottaa suomalaisten taideammattilaisten projekteista, tapahtumista ja julkaisuista.


text: Framen toimintaa ohjaa kuusihenkinen hallitus, joka koostuu taiteen ja kulttuurin alojen asiantuntijoista. Hallituksen jäsenet kolmivuotisella toimikaudella 2015-2018 ovat:


text: Kuvataiteilija, kuvataiteen tohtori Jan Kaila, lehtori Tomas Träskman, intendentti Anna-Kaisa Rastenberger, taiteilija, kuvataiteen tohtori Jyrki Siukonen, toiminnanjohtaja Hanna Maria Anttila, johtaja Jan Förster ja kokoelmaintendentti Henna Paunu.


text: Framen valtuuskunnassa on 13 jäsentä, jotka koostuvat Framen perustajakaupunkien, taiteilijaseurojen ja -yhdistysten, säätiöiden ja museoiden edustajista.


text: Frame-säätiön perustivat joulukuussa 2011 Espoon, Helsingin, Lahden, Oulun, Tampereen, Turun ja Vantaan kaupungit, Suomen Taideakatemia, Suomen Taideyhdistys, Suomen Taiteilijaseura ja Stiftelsen pro Artibus. Perustajat nimesivät kaksitoistahenkisen säätiön valtuuskunnan. Säätiö rekisteröitiin toukokuussa 2012.


text: Frame-säätiön edeltäjänä toimi Näyttelyvaihtokeskus Frame, joka oli suomalaisen kuvataiteen näkyvyyttä edistävä asiantuntijalaitos. Näyttelyvaihtokeskus jakoi apurahoja ja tuki suomalaisten taiteilijoiden osallistumista kansainvälisiin biennaaleihin. Lisäksi Frame tarjosi suomalaisille kuvataiteilijoille residenssimahdollisuuksia ulkomailla ja toi ulkomaisia kuraattoreita Suomeen. Keskuksen tehtävä oli myös tiedottaa suomalaisesta kuvataiteesta sekä luoda ja ylläpitää taiteenalan kansainvälisiä kontakteja. Lisäksi Framella oli kattava suomalaistaiteilijoiden portfoliokokoelma. Vuosina 2004–2009 osa toimintaa oli kaksi kertaa vuodessa ilmestyvä julkaisu "Framework". Sittemmin tiedotuslehti "FRAMER "ilmestyi kaksi kertaa. Frame vastasi vuoden 2011 Venetsian biennaalin Aalto-paviljongin näyttelystä, jossa Suomea edusti taiteilija Vesa-Pekka Rannikko.


text: Näyttelyvaihtokeskus perustettiin vuonna 1992 opetusministeriön aloitteesta. Markku Valkonen nimitettiin organisaation ensimmäiseksi johtajaksi. Frame toteutti kulttuurivaihtotehtävää solmimalla yhteyksiä, rahoittamalla teoskuljetuksia ja verkostoitumalla. Vuonna 1998 aloittanut Marketta Seppälä toimi johtajana vuoteen 2010 asti. Hänen johtajankautensa loppuvaiheessa Frame ajautui sisäisiin ongelmiin. Frame oli vuosina 2009 ja 2010 julkisuudessa esillä näyttelyvaihtokeskuksen tulehtuneen työskentelyilmapiirin vuoksi. Organisaatiosta tehtiin valitus Uudenmaan työsuojelupiiriin toukokuussa 2009 johdon asiattomasta ja vähättelevästä toiminnasta. Lopulta Framen hallitus lopetti kaikki keskuksen vakituiset työsuhteet.


text: Opetusministeriö ilmoitti maaliskuussa 2010 vetäytyvänsä näyttelyvaihtokeskus Framen toiminnasta. Ministeriö katsoi, ettei Framella ollut enää edellytyksiä hoitaa valtionavustuksen edellyttämiä tehtäviä ja se alkoi etsiä uusia tapoja edistää kuvataiteen kulttuurivientiä. Kaikille asista kiinnostuneille tarjottiin mahdollisuus tehdä seuraavan kuun loppuun asti ehdotuksia kuvataiteen viennin kehittämiseksi ja organisoimiseksi. Ministeriö nimitti kesäkuussa 2010 virkamiehen ja kolme avustajaa selvittämään, mikä uusi organisaatio jatkaa näyttelyvaihtokeskuksen työtä. Laura Köönikkä toimi Framen väliaikaisena johtajana 2010–2011. Framen toiminta lopetettiin vuoden 2011 lopussa. Opetus- ja kulttuuriministeriö päätti suunnata taloudellisen tukensa uudelle perustettavalle säätiölle.


title: Steve Angello

text: Steve Angello (oik. Steve Angello Josefsson Fragogiannis , s. 22. marraskuuta 1982 Ateena, Kreikka) on ruotsin-kreikkalainen DJ ja musiikkituottaja. Hänellä on oma levy-yhtiö Size Records. Hän on naimisissa ruotsalaisen malli ja TV-persoona Isabel Adrianin kanssa ja heillä on kaksi tytärtä, Monday-Lily (s. 2010) ja Winter-Rose (s. 2012).


title: Steve Angello

text: Angello syntyi vuonna 1982 Kreikan pääkaupungissa Ateenassa. Hänen isänsä on kreikkalainen ja äitinsä ruotsalainen. Hänen isänsä oli usein mukana erilaisissa rikoksissa ja hän kuoli Steven ollessa teini-ikäinen. Hän muutti myöhemmin Tukholmaan, jossa hän tutustui DJ:nä toimimiseen. Hän aloitti muokkaamalla vanhoja hip hop ja breakbeat klassikoita, mutta siirtyi myöhemmin houseen. Angello kuului vuosina 2008-2013 Swedish House Mafia -nimiseen DJ kokoonpanoon yhdessä Axwellin ja Sebastian Ingrosson kanssa.


title: Nigerian energiapolitiikka

text: Nigerian energiapolitiikka kertoo Nigerian energiankäytöstä ja energiapolitiikasta ja eri sidosryhmien näkemyksistä energian käytön kehitykseen ja ohjaamiseen mukaan lukien energiantuotanto, jakelu ja kulutus. Siihen sisältyvät lait, sopimukset, verot ja ohjauskeinot. Nigeria on OPEC:n jäsen.


title: Nigerian energiapolitiikka

text: IEA:n mukaan Nigeria oli vuonna 2007 maailman "4. suurin öljynviejämaa" (112 Mt) ja "10. suurin maakaasun viejämaa" (21 mrd. kuutiota). Vuonna 2007 Nigeriasta vietiin 104 Mt jalostettuja öljytuotteita (7. sija).<


title: Nigerian energiapolitiikka

text: Nigeriassa asui 129 miljoonaa ihmistä vuonna 2004 ja 148 miljoonaa ihmistä vuonna 2007. Sähkön kulutus ilman siirtohäviöitä oli 13 TWh vuonna 2004 ja 20 TWh vuonna 2007 eli 22 % Suomen kulutuksesta. Nigerian energian vienti oli 124 Mtoe vuonna 2007. Primaarienergian kulutus oli 99 Mtoe vuonna 2004 ja 107 Mtoe vuonna 2007. Primaarienergian kulutus on kolminkertainen Suomeen verrattuna. Nigerian hiilidioksidipäästöt olivat 51 Mt hiilidioksidia vuonna 2008, jolloin Suomen vastaavat päästöt olivat 64 Mt.


title: Nigerian energiapolitiikka

text: IEA:n mukaan vuonna 2007 Nigerian raakaöljyn vienti oli 112 Mt öjyä. Nigeria oli vuonna 2007 maailman neljänneksi suurin raakaöljyn viejämaa Saudi-Arabian (339 Mt), Venäjän (256 Mt) ja Iranin (130 Mt) jälkeen. Arvopaperi-lehti arvioi Nigerian levottomuuksien osaltaan nostaneen raaka-öljyn hinnan uudelle ennätystasolle 100 dollariin tammikuussa 2008, koska Nigeria on Afrikan suurin öljyntuottaja.


title: Nigerian energiapolitiikka

text: Nigeriassa on uraanikaivoksia. IEA:n mukaan vuonna 2008 Nigerian maakaasun vienti oli 21 mrd. kuutiota.


title: Nigerian energiapolitiikka

text: Naomi Kleinin mukaan Shell porasi vuosina 1950–1993 öljyä 30 mrd. dollarin edestä Nigerin suistosta. Puolet Nigerin hallituksen öljytuloista on Shell-yhtiöltä. Ken Saro-Wiwan johtama ogonien eloonjäämisliike MOSOP vaati Shelliltä korvauksia. Kenraali San Abacha määräsi asevoimat ogoneita vastaan. Ogonit syyttivät Shelliä hallinnon taloudellisesta ja moraalisesta tuesta ja mielenosoitusten kukistamisesta Nigerian asevoimien avulla Shellin rahoittamana. Shell vetäytyi 1993 alueelta vastalauseiden vuoksi. Ken Saro Wiwa pidätettiin 22. toukokuuta 1994 ja teloitettiin 10. marraskuuta 1995.


title: Tennis kesäolympialaisissa 2004

text: Vuoden 2004 kesäolympialaisten tennis järjestettiin 15.–22. elokuuta 2004 Ateenassa. Kilpailuihin osallistui 170 urheilijaa 52 eri maasta.


title: Juhani Avellan

text: Juhani Kari Kalervo Avellan (31. joulukuuta 1945 Riihimäki – 28. heinäkuuta 2004 Helsinki) oli suomalainen painonnostaja.


title: Juhani Avellan

text: Avellan edusti Suomea kolmien olympiakisojen painonnostokilpailuissa. Münchenissä 1972 hän sijoittui alle 82,5 kilogramman sarjassa kahdeksanneksi kolmen työntömuodon yhteistuloksella 467,5 kg, Montréalissa 1976 viidenneksi kahden työntömuodon yhteistuloksella 330 kg sekä Moskovassa 1980 kahdeksanneksi tuloksella 332,5 kg. Hän saavutti yhteistuloksen MM- ja EM-pronssia Moskovassa vuonna 1975. Lisäksi hän sijoittui MM-kilpailujen yhteistuloksissa kahdeksanneksi vuonna 1971, kuudenneksi vuonna 1974 sekä viidenneksi vuonna 1977. Avellanin viides sija 1977 oli kisojen paras suomalaissijoitus. EM-kilpailujen yhteistuloksissa hän sijoittui neljänneksi vuonna 1974. Hän saavutti EM-mitaleja myös yksittäisissä nostomuodoissa.


title: Juhani Avellan

text: Avellan voitti Pohjoismaiden mestaruuden vuosina 1971, 1973 ja 1977. Hän nosti työnnön maailmanennätyksen 192,5 kg vuonna 1970 ja 193,5 kg vuonna 1971 sekä tempauksen maailmanennätyksen 153,5 kg vuonna 1971.


title: Juhani Avellan

text: Avellanin edustamia seuroja olivat Kauhajoen Karhu, Porin Pyrintö, Oikaraisen Isku, Helsingin Atleettiklubi, Herakles ja Helsingin Tarmo. Hän voitti yhdeksän Suomen mestaruutta vuosina 1970–1982.


title: Juhani Avellan

text: Avellan valittiin Työväen Urheiluseurojen Keskusliiton (TUK) parhaaksi urheilijaksi vuosina 1974, 1975 ja 1977.


title: Howard K. Smith

text: Howard Kingsbury Smith (12. toukokuuta 1914 Ferriday, Louisiana – 15. helmikuuta 2002 Bethesda, Maryland) oli yhdysvaltalainen radio- ja televisiotoimittaja ja yksi niin sanotun Murrow’s Boysin jäsenistä.


title: Howard K. Smith

text: Toimittajanuransa Smith aloitti United Press Internationalilla Lontoossa syyskuussa 1939, toisen maailmansodan juuri alettua. Seuraavassa tammikuussa hän siirtyi Berliiniin ja siellä alkuvuodesta 1941 paikalliseen CBS:n toimistoon. Berliinin hän jätti 6. joulukuuta samana vuonna, viimeisenä yhdysvaltalaisena kirjeenvaihtajana. Tämän jälkeen hän Sveitsistä käsin raportoi tapahtumista miehitetyssä Euroopassa ja 1944–1945 seurasi liittoutuneiden etenemistä. Berliiniin Smith palasi toukokuussa 1945.


title: Howard K. Smith

text: Sodan jälkeen Smith jatkoi CBS:n ulkomaankirjeenvaihtajana radiossa ja televisiossa. Vuonna 1960 hän toimi puheenjohtajana ensimmäisessä järjestetyssä Yhdysvaltain presidenttiehdokkaiden televisioväittelyssä John F. Kennedyn ja Richard Nixonin välillä. Hän myös voitti useita palkintoja dokumenteistaan. Smithin ura oli nousujohteinen, mutta vuonna 1962 hän joutui ongelmiin vahvojen mielipiteidensä takia. Smith vastusti jyrkästi rotuerottelua ja olisi halunnut päättää aihetta käsittelevän dokumenttinsa "Who Speaks for Birmingham?" lainaukseen Edmund Burkelta: ”The one thing necessary for the triumph of evil is for good men to do nothing” (). Sitaatti leikattiin pois valmiista ohjelmasta, ja raivoissaan ollut Smith valitti asiasta CBS:n hallituksen puheenjohtajalle William S. Paleylle. Lounastapaamisen päätteeksi Smith erotettiin työstään. Hän kommentoi myöhemmin asiaa sanoen: ”jos haluat tulla erotetuksi, niin tee se tyylillä”.


title: Howard K. Smith

text: Smith siirtyi ABC:lle, mutta myös siellä hän ajautui ongelmiin uutisoinnistaan Richard Nixonin tappiosta Kalifornian kuvernöörinvaalissa 1962, ja tulevina vuosina häntä alettiin enenevässä määrin pitää ennustamattona uutiskommentaattorina. 1970-luvulla hän esiintyi useissa elokuvissa cameoroolissa. Niiden joukossa olivat muun muassa "Valtapeli" (1972), "Kasvot kuvaruudussa" (1976) ja "Kolmannen asteen yhteys" (1977). Smith jäi eläkkeelle ABC:ltä vuonna 1979, ja hän kuoli vuonna 2002.


title: Tithonos

text: Tithonos () oli kreikkalaisessa mytologiassa Troijan kuninkaan Laomedonin ja nymfi Strymon kaunis poika ja Priamoksen veli. Joissain yhteyksissä hänet mainitaan Laomedonin veljenä. tai Kefaloksen ja Eoksen poikana.


title: Tithonos

text: Eos rakastui Tithonokseen ja sieppasi tämän mukaansa. Jumalatar pyysi Zeusta tekemään rakastajansa kuolemattomaksi, minkä toiveen ylijumala toteuttikin. Pian kuitenkin selvisi, että Eos oli unohtanut pyytää ikuista nuoruutta, kun vanheneva Tithonos kuihtui kuihtumistaan. Lopulta, kun Tithonos ei pystynyt enää liikuttamaan itseään, Eos katsoi parhaaksi sulkea tämän huoneeseen, jonne lopulta jäi Tithonoksesta jäljelle vain loputtomasti pälättävä ääni.


title: Tithonos

text: Tithonoksen ja Eoksen suhteesta syntyivät Memnon ja Emathion.


title: Arvo Ala-Pöntiö

text: Arvo Matias Ala-Pöntiö (20. syyskuuta 1942 Himanka – 7. lokakuuta 1997 Tampere) oli suomalainen painonnostaja.


title: Arvo Ala-Pöntiö

text: Ala-Pöntiö edusti Suomea kaksien olympiakisojen painonnostokilpailuissa. Münchenissä 1972 hän sijoittui alle 75 kilogramman sarjassa 13:nneksi ja Montréalissa 1976 samassa sarjassa viidenneksi. MM-kilpailuissa hän sijoittui yhteistuloksissa viidenneksi vuonna 1974 ja kuudenneksi vuonna 1975. EM-kilpailujen yhteistuloksissa hän oli kahdeksas vuonna 1972, yhdeksäs vuonna 1974 sekä kuudes vuosina 1975 ja 1976. Hän voitti Pohjoismaiden mestaruuden vuosina 1971 ja 1975.


title: Arvo Ala-Pöntiö

text: Seuratasolla Ala-Pöntiö edusti Tampereen Pyrintöä. Hän voitti Suomen mestaruuden vuosina 1970, 1971, 1975 ja 1976.


title: Arvo Ala-Pöntiö

text: Ala-Pöntiön uran parhaat tulokset 75 kilon sarjassa olivat 140 kg tempauksessa, 180 kg työnnössä, 320 kg kahden nostomuodon yhteistuloksessa sekä 415 kg kolmen nostomuodon yhteistuloksessa.


title: Moniveto

text: Moniveto voi tarkoittaa seuraavia asioita:


title: Timesitheus

text: Gaius Furius Sabinius Aquila Timesitheus (noin 190? – 243) oli roomalainen sotilas, hallintomies, ja myöhemmin pretoriaanikaartin prefekti keisari Gordianus III:n aikana.


title: Timesitheus

text: Timesitheus oli luultavasti kotoisin Rooman valtakunnan itäisistä provinsseista, Kreikasta, Vähästä-Aasiasta, Syyriasta tai Arabiasta. Timesitheuksen urasta kerrotaan Lyonista ja Roomasta löydetyistä piirtokirjoituksissa. Hän kuului ritarisäätyyn ja aloitti uransa keisari Elagabaluksen aikana Hispaniaan sijoitetun auxilia-kohortin prefektinä, minkä jälkeen hän palveli virkamiehenä Ylä- ja Ala-Germanian hallinnossa. Hän toimi myös Arabian provinssin maaherrana vuonna 218 ja 222. Vuonna 224 Timesitheus toimi prokuraattorina, jolloin hän huolehti perintöveron keräämisestä sekä kreikkalaisiin kisoihin liittyvistä varoista. Vuonna 232 hän oli vastuussa keisari Severus Alexanderin Persiaa vastaan suunnatun sotaretken kassasta, minkä jälkeen hän toimi ainakin neljässä virassa, joista viimeisin oli Aquitanian ja Lugdunensiksen provinssien prokuraattorin virka. Lyonista löytynyt piirtokirjoitus mainitsee myös, että hän toimi Syria Palestinaen maaherrana Alexanderin Persian sotaretken aikana vuonna 231/232 ja huolehti Rooman armeijan muonituksesta.


title: Timesitheus

text: Maximinus Thraxin kaudella Timesitheuksen ura koki takaiskun mutta hän palveli yhä keisaria Rooman itäisissä provinsseissa. Vuonna 238 Maximinusta vastaan kapinoitiin ja Timesitheus liittyi vastarintaan keisaria vastaan. Levottomuuksien jälkeen keisariksi julistettiin heinäkuun 238 lopulla vain 13-vuotias Marcus Antonius Gordianus. Timesitheus nousi taas suosioon ja vuoden 240 lopulla tai 241 alussa hänet nimitettiin pretoriaanikaartin prefektiksi. Vallan vahvistamiseksi Gordianus otti Timesitheuksen tyttären Furia Sabinia Tranquillinan vaimokseen kesällä 241.


title: Timesitheus

text: Samaan aikaan valtakunnan rajoille kertyi ongelmia. Tonavan alajuoksulla gootit, karpit, ja sarmaatit tekivät ryöstöretkiä Daakian, Moesian ja Traakian provinsseihin. Itärajalla Persian kuningas Ardašir I hyökkäsi Pohjois-Mesopotamiaan valloittaen Duran ja Hatran. Hänen poikansa Sapor jatkoi isänsä työtä kuninkaana ja valloittajana. Persialaisia vastaan suunnatun sotaretken komentajaksi valittiin Timesitheus. Roomalaiset kokosivat armeijansa ja lähtivät itään vuonna 242. Matkalla kukistettiin Moesiaa ryöstelleet germaani- ja sarmatialaisheimot. Vuoden 242 lopulla Rooman armeija saapui Antiokiaan ja keväällä 243 sotaretki persialaisia vastaan alkoi. Timesitheus ylitti Eufratin Zeugmassa ja valtasi Carrhaen. Sitten armeija kääntyi pohjoiseen, valtasi Edessan ja kukisti Saporin johtaman persialaisarmeijan Rhesainan taistelussa. Rooman armeija menestyi hyvin mutta yllättäen Timesitheus kuoli, luultavasti vuoden 243 toisella puoliskolla. Kuoleman syyksi on epäilty salamurhaa mutta todennäköisesti Timesitheus kuoli sairauteen.


title: Rakkaustarina

text: Rakkaustarina ("Love Story") on yhdysvaltalainen romanttinen elokuva vuodelta 1970. Se kertoo nuoresta parista (Ali MacGraw ja Ryan O’Neal), joka joutuu kohtaamaan vakavan sairauden, kuoleman ja anteeksiantamisen vaikeuden.


title: Rakkaustarina

text: Arthur Hillerin ohjaaman elokuvan on käsikirjoittanut Erich Segal, joka muokkasi käsikirjoituksesta myös samana vuonna ilmestyneen romaanin "".


title: Rakkaustarina

text: "Rakkaustarina" sai seitsemän Oscar-ehdokkuutta vuoden 1970 gaalassa:Elokuva sai heikkona pidetyn jatko-osan "Oliverin tarina" (1979).


title: Vesimäkärä

text: Vesimäkärä on suomalainen lähinnä nuorisolle tarkoitettu kilpavene 1960-luvulta.


title: Vesimäkärä

text:
Ajatus vesimäkärän kehittämisestä syntyi 1960-luvun alussa Tekniikan Maailma-lehden toimituksessa. Esikuvana oli ruotsalaisen Åke Sundstedtin suunnittelema Speedy-pikavene. Insinööri Kai Osara laati piirustukset ja keväällä 1962 piirustukset julkaistiin. Ensimmäisen kuuden vuoden aikana piirustuksia myytiin 1 500 kappaletta. Aivan yhtä paljon veneitä ei kuitenkaan rakennettu. Moni vesimäkärä jäi vain haaveeksi.
Ensimmäiset kilpailut vesimäkärillä ajettiin Sipoon Spjutsundin salmessa kesällä 1962 Kitöloppet-nimisen moottoriveneregatan yhteydessä. Varsinainen kilpailutoiminta alkoi seuraavana vuonna, jolloin Helsinkiin perustettiin Vesimäkäräkerho, joka myöhemmin sai nimekseen Veneurheilijat ry. Suomen mestaruudesta alettiin kilpailla vuonna 1966. Kitössä vesimäkärillä on kilpailtu paikallisesti aina 2000-luvun puolelle asti.


title: Vesimäkärä

text: Vesimäkärillä kilpailtiin kolmessa luokassa. Luokat olivat: JM,AM ja BM.


title: Samsung S5600

text: Samsung S5600 (Samsung Preston, Samsung Player Star) on eteläkorealaisen Samsungin valmistama kosketusnäytöllä varustettu matkapuhelin. Puhelin julkaistiin maaliskuussa 2009 ja sen myynti alkoi kesäkuussa samana vuonna.


title: QuikSCAT

text: QuikSCAT eli Quick Scatterometer oli yhdysvaltalaisen NOAAn meriä tutkiva kaukokartoitussatelliitti. Se laukaistiin avaruuteen vuonna 1999 ja se lakkasi toimimasta 23.11.2009.


title: QuikSCAT

text: Satelliitti syntyi korvaamaan NASA Scatterometer (NSCAT) -laitteen, joka laukaistiin japanilaisella Advanced Earth Observing Satellite-satelliitilla, joka lakkasi toimimasta vuonna 1997.


title: Belmont (savuke)

text:
Belmont on Philip Morrisin tuottama savukemerkki.
Yhdessä Belmont Menthol- ja Belmont Silver -savukkeessa oli vuonna 2012 tervaa 4 milligrammaa, nikotiinia 0,4 ja hiilimonoksidia 5 milligrammaa. Belmont Bluen vastaavat arvot olivat 6, 0,5 ja 7 mg ja Belmont Redin 8, 0,7 ja 9 mg.


title: Belmont (savuke)

text: Suomessa Belmont-savukkeita valmisti vuoteen 2004 saakka Philip Morrisin myöntämällä yksinoikeuslisenssillä Amer-Tupakka Oy, kunnes se luopui tupakkabisneksestä ja alkoi keskittyä urheiluvälineisiin nimellä Amer Sports.


title: Makondet

text: Makondet on afrikkalainen etninen ryhmä. Makondeja elää Tansaniassa reilu miljoona ja Mosambikin pohjoisosassa noin 250 000.


title: Makondet

text: Makondet ovat kyenneet elämään omissa oloissaan. Rannikon asukkaina heillä on ollut satoja vuosia kontakteja arabeihin, mutta makondet eivät ole silti kääntyneet islaminuskoon. Ensimmäiset kontaktit eurooppalaisiin tulivat luultavasti vasta 1910-luvulla.


title: Makondet

text: Makondet tunnetaan taidokkaista puuta kaivertamalla luoduista veistoksistaan. Niiden raaka-aineena käytetään afrikanmustapuuta ("Dalbergia melanoxylon").


title: Makondet

text: Makondejen maanviljely on ollut perinteisesti kaskiviljelyä. Viljelykasveihin kuuluvat maissi, durra ja maniokki.


title: LHCf

text: LHCf eli Large Hadron Collider forward on Large Hadron Colliderin kuudesta koelaitteistosta pienin. Se sijaitsee lähellä ATLAS-koelaitteistoa, Sveitsin puolella Meyrinissä.


title: LHCf

text: Laitteistoa käytetään havaitsemaan hiukkastörmäyksessä syntyneitä "etu"hiukkasia, joiden kulkulinja on samansuuntainen kuin törmäävien hiukkassuihkujen. Tämän on tarkoitus simuloida kosmista säteilyä.


title: LHCf

text: LHCf-laitteisto koostuu kahdesta massaltaan 40 kg ilmaisimesta. Kumpikin on rakenteeltaan 30 cm pitkä, 80 cm korkea ja 10 cm leveä ja ne sijaitsevat 140 metrin etäisyydellä eri puolilla hiukkasten törmäytyspisteestä. Ilmaisimet koostuvat volframilevyistä, muovisesta tuikeilmaisimesta ja suuntaherkistä sensoreista.


title: Mosambikin parlamentti

text: Mosambikin parlamentti () on Mosambikin lainsäädäntövaltaa käyttävä elin. Siinä on 250 jäsentä, jotka valitaan vaaleilla viisivuotisille kausille.


title: Mosambikin parlamentti

text: Parlamenttivaaleissa käytetään suhteellista vaalitapaa. Vaalialueina ovat provinssit, joista valitaan yhteensä 248 edustajaa. Lisäksi parlamenttiin valitaan yksi edustaja sekä muualla Afrikassa asuville että Euroopassa asuville mosambikilaisille. Aiemmin parlamenttipaikkaan vaadittiin puolueelta yli 5% kannatus, mutta alaraja poistettiin vuonna 2006.


title: Mosambikin parlamentti

text: Parlamenttivaalit järjestetään joka viides vuosi yhdessä presidentinvaalin kanssa. Parlamenttivaaleihin puolueet asettavat ehdokkaansa listoille, jotka toimitetaan keskusvaalikomitealle. Komitea tarkastaa ehdokkaiden laillisuuden.


title: Megakoolon

text:
Termi megakoolon viittaa lääketieteessä epätavallisen laajentuneeseen paksusuoleen. Tila voi olla akuutti tai krooninen. Chagasin tauti on sen maailmanlaajuisesti yleisin aiheuttaja. Toksinen megakoolon on muihin suolistosairauksiin, kuten haavaiseen koliittiin tai Crohnin tautiin liittyvä mahdollinen, mutta harvinainen ja hengenvaarallinen komplikaatio.
Megakoolon voi olla myös esimerkiksi synnynnäinen. Aganglioninen megakoolon tarkoittaa Hirschsprungin tautia.


title: Megakoolon

text: Ummetus ja vatsan turvotus lukeutuvat megakoolonin mahdollisiin oireisiin.


title: Volkssturmgewehr 1-5

text: Volkssturmgewehr 1-5 (VG 1-5, tunnetaan myös nimillä Versuchs-Gerät 1-5 ja Gustloff) oli saksalainen toisen maailmansodan aikainen itselataava kivääri. Ase suunniteltiin mahdollisimman yksinkertaiseksi ja helposti valmistettavaksi. Sen pääkäyttäjäkunnan muodostivat puolisotilaalliset Volkssturm-joukot.


title: Volkssturmgewehr 1-5

text: Volkssturmgewehr 1-5:n kehitti Gustloff-Werken suunnittelija Karl Barnitzke osana "primitiivisten aseiden ohjelmaa" vuonna 1944. Ohjelman tavoite oli luoda yksinkertaisia ja nopeasti valmistettavia aseita, joita Liittoutuneiden sotatoimien johdosta romahtanut ja materiaalipulasta kärsivä Saksan teollisuus pystyisi valmistamaan. Ase käytti samaa lipasta ja patruunaa kuin monimutkaisempi Sturmgewehr 44 -rynnäkkökivääri. Muilta osin ase muistutti rakenteeltaan enemmän itselataavaa pistoolia kuin rynnäkkökivääriä.


title: Volkssturmgewehr 1-5

text: Volkssturmgewehr 1-5:n valmistus alkoi tammikuussa 1945 ja sodan loppuun mennessä sitä ehdittiin valmistaa noin 10 000 kappaletta.


title: Annantehtaan seurakunta

text: Annantehtaan seurakunta oli ortodoksinen seurakunta Suojärvellä Raja-Karjalassa Suomen Neuvostoliitolle luovuttamalla alueella. Seurakunta kuului Karjalan hiippakunnan neljänteen valvontapiirin ja käsitti Suojärven kunnan eteläosan. Vuonna 1935 seurakunnan väkiluku oli 4 383.


title: Annantehtaan seurakunta

text: Seurakunnan vuonna 1889 rakennettu pääkirkko, Annantehtaan kirkko, sijaitsi Karatsalmen kylässä, jota kutsuttiin myös Annantehtaaksi. Lisäksi seurakunnalla oli yhdeksän tsasounaa. Tsasounat sijaitsivat Hautavaarassa, Kaipaassa, Salonkylässä, Kukonniemessä, Karatsalmella, Kotajärvellä, Hantsakanniemessä ja kaksi Hyrsylässä. Seurakunnan kirkko ja tsasounat tuhoutuivat sodissa, lukuun ottamatta Hautavaaran tsasounaa, joka on nykyisin asuintaloina.


title: Annantehtaan seurakunta

text: Kreivitär Anna Orlova-Tshesmenskaja perusti Suojärven Karatsalmen kylään Pyhän Annan rautaruukin vuonna 1809. Tehtaan työläiset ja kyläläiset kaipasivat omaa kirkkoa. Työläiset keräsivät rahasumman, jolla rakennettiin Annantehtaan ensimmäinen kirkko vuonna 1878. Kirkko paloi vuonna 1883. Uusi kirkko rakennettiin vuonna 1889 ja se oli pyhitetty apostolien Pietarin ja Paavalin muistolle. Annantehtaasta muodostettiin Suojärven ortodoksisen seurakunnan alainen kappeliseurakunta vuonna 1896. Vuonna 1920 Suojärven ortodoksinen seurakunta jaettiin kahtia ja Annantehtaan kappelista tuli itsenäinen seurakunta. Seurakunta lakkautettiin sotien jälkeen muiden luovutettujen alueiden seurakuntien tavoin.


title: Pekka Kuusisto (jääkiekkoilija)

text: Pekka Juhani Kuusisto (s. ) on entinen suomalainen jääkiekkoilija. Hän pelasi SM-sarjaa ja SM-liigaa RU-38:ssa,Koo-Veessa ja Ilveksessä, jossa hän pelasi vuosina 1970–1976. Hän voitti Suomen mestaruuden 1967 RU-38:ssa, 1968 Koo-Veessa ja 1972 Ilveksessä. Ilveksen jälkeen Kuusisto siirtyi HPK:hon, jossa pelasi I-divisioonaa. Hän edusti Suomen maajoukkuetta jääkiekon maailmanmestaruuskilpailuissa vuonna 1967, 1973 ja Grenoblen olympialaisissa 1968. Vuonna 1967 Kuusisto valittiin SM-sarjan tähdistökentälliseen.


title: Rahikainen

text: Rahikainen on suomalainen sukunimi. Tunnettuja Rahikaisia ovat ainakin:


title: World News Tonight

text: World News Tonight voi tarkoittaa seuraavia uutisohjelmia:


title: EU-presidentti

text: Euroopan unionin presidentti on virheellinen viittaus johonkin näistä:Erityisesti virheellistä termiä on käytetty kansainvälisessä mediassa ensin mainitusta Eurooppa-neuvoston puheenjohtajasta. Käyttötapa on harhaan johdatteleva, koska kyseinen toimi on Eurooppa-neuvoston - Euroopan unionin sisäisen instituution - eikä edusta EU:ta kokonaisuudessaan.


title: EU-presidentti

text: Ennen Lissabonin sopimusta jokainen jäsenvaltio vuorollaan hoiti sekä Eurooppa-neuvoston puheenjohtajuutta että Euroopan unionin neuvoston puheenjohtajuutta. Lehdistö usein tiivisti nämä velvollisuudet "EU-presidenttiydeksi", joka liitettiin sekä edustavaan maahan että poliittiseen hahmoon.


title: EU-presidentti

text: Euroopan komission puheenjohtajaa on harvemmin käytetty tämän termin kanssa, vaikka se onkin kolmesta vaihtoehdosta poliittisesti merkittävin.


title: Eduardo Mondlane

text: Eduardo Mondlane (1920-1969) oli mosambikilainen poliitikko, joka johti Mosambikin vapautusrintama Frelimoa sen perustamisesta vuodesta 1962 vuoteen 1969 asti, jolloin hänet murhattiin.


title: Eduardo Mondlane

text: Mondlane aloitti opintonsa Etelä-Afrikassa, mutta joutui jättämään ne kesken uuden apartheid-politiikan takia. Hän jatkoi ensin Portugalissa ja myöhemmin Yhdysvalloissa, ja väitteli Harvardissa arkeologiasta. Hän sai työpaikan YK:sta ja palasi sen myötä Afrikkasn. Mondlane toimi Tansaniassa Frelimon edustajana jossa hänet surmattiin Dar es Salaamissa pakettiin sijoitetun pommin avulla Surman takana oli todennäköisesti Portugalin salainen palvelu PIDE.


title: Tony Isabella

text: Tony Isabella (s. 22. joulukuuta 1951 Medina, Ohio) on yhdysvaltalainen sarjakuvakäsikirjoittaja, joka tunnetaan Marvelin Black Goliathin ja DC:n Black Lightningin luojana.


title: Tony Isabella

text: Isabella pääsi työskentelemään Marvel Comicsille pääkirjoituksen apulaiseksi vuonna 1972. Hän työskenteli myös hetken aikaa Marvelin omistamassa Curtis Magazines:lla toimittajana. Myöhemmin Isabella pääsi käsikirjoittamaan tarinoita muun muassa Aaveajajasta, Luke Cagesta, Daredevilista ja Kapteeni Amerikasta. Hän loi myös vuonna 1975 Bill Foster hahmolle alter egon Black Goliath. Lisäksi Isabella on luonut toiset versiot Paroni Zemosta ja Punakallosta.


title: Tony Isabella

text: DC Comicsilla Isabella käsikirjoitti enimmäkseen tuntemattomampia hahmoja 1970-luvun lopulta lähtien. Tunnetuimmaksi työksi nousi luomansa hahmo Black Lightning, jonka sarjakuvaa julkaistiin aina 1990-luvulle asti.


title: Tony Isabella

text: Edellisten töiden ohella Isabella on kirjoittanut myös Disneylle muutamia sarjakuvia Roope Ankkaan liittyen, sekä Star Trek sarjakuvia 1980-luvulla.


title: 20/20 (täsmennyssivu)

text: 20/20 voi tarkoittaa seuraavia:


title: Mueda

text: Mueda on pieni paikkakunta Mosambikin pohjoisosassa, Cabo Delgadon maakunnassa. Se on makondejen kulttuurin keskus.


title: Mueda

text:
Vuonna 1960 kaupungissa oli mielenosoitus, joka päättyi verilöylyyn. Viisisataa henkeä sai surmansa.
Tapahtumasta alkoi Mosambikin portugalilaisvastainen liike, joka johti maan itsenäistymiseen. Se toi myös Neuvostoliiton mukaan alueelle.


title: Dino: The Essential Dean Martin

text: Dino: The Essential Dean Martin on Dean Martinin kokoelma-albumi, joka julkaistiin vuonna 2004. Se sisältää hänen kaikki suosituimmat hittinsä lähes kolmelta vuosikymmeneltä. Kokoelmasta on tehty myös platina-versio, joka sisältää myös konserttitallenteen Kalifornian Lake Tahoessa 7. kesäkuuta 1962 pidetystä konsertista.


title: Gastrointestinaalinen stroomakasvain

text: Gastrointestinaalinen stroomakasvain eli GIST on maha-suolikanavan tukirakenteista syntynyt hyvän- tai pahanlaatuinen kasvain, pehmytkudossarkooma. Pahanlaatuinen GIST kattaa enintään kolme prosenttia kaikista maha-suolikanavan syövistä. Tyypillisimmin kasvain esiintyy mahalaukussa. Se kuitenkin saattaa ilmaantua mihin tahansa ruoansulatuskanavan alueelle. Varsinkin ohutsuoli on myös yleinen sijainti. Vuosittain ilmaantuvista gastrointestinaalisista stroomakasvaimista 20–30 % on pahanlaatuisia. Suomessa todetaan joka vuosi arvioidusti 10–30 pahanlaatuista tapausta.


title: Gastrointestinaalinen stroomakasvain

text: Sairaudesta käytetään usein nimitystä GIST-kasvain, vaikka t-kirjain sen nimessä jo viittaa tuumoriin.


title: Gastrointestinaalinen stroomakasvain

text: GIST on usein varhaisessa vaiheessa oireeton ja löytyy sattumalta. Myöhemmin saattaa esiintyä esimerkiksi vatsakipua, pahoinvointia ja anemiaa. Tapauksissa, joissa kasvainta ei voida kokonaan poistaa leikkauksella, on imatinibi havaittu tehokkaaksi lääkkeeksi. Kasvain saattaa aiheuttaa ruoansulatuskanavan verenvuotoa. Pahanlaatuisen GIST:n tyypillisiä etäpesäkkeiden kohteita ovat maksa ja vatsakalvo; imusolmukkeisiin ja keuhkoihin se leviää harvoin.


title: Gastrointestinaalinen stroomakasvain

text: Sairastuneiden mediaani-ikä on ollut 60 vuotta, mutta kasvaimia esiintyy myös nuorilla aikuisilla. Miehet sairastuvat hieman naisia useammin. Useissa tapauksissa mahassa sijaitsevan GIST:n ennuste on parempi kuin suolistossa olevan.


title: Valkolahosienet

text: Valkolahosienet kuuluvat kantasieniin. Ne ovat ainoita organismeja, jotka mineralisoivat tehokkaasti puun vaikeasti hajoavan ligniinipolymeerin. Valkolahottajissa on kääpiä ja orvakoita, mutta myös joitain syötäviä lakkisieniä kutenherkkusieniä, siitake ja osterivinokas. Valkolahottajissa on nin selkeästi erilaisten kehityslinjojen lajeja, että ominaisuus on kehittynyt niissä erikseen toisista riippumatta.


title: Valkolahosienet

text: Valkolahottajat eivät suoranaisesti käytä ligniiniä hyväkseen, mutta kyky hajottaa sitä solunulkoisten entsyymien avulla on tuonut niille mahdollisuuden päästä hyödyntämään puiden selluloosaa ja hemiselluloosaa. Ruskolaho-ominaisuus on kehittynyt myöhemmin kuin valkolaho. On ilmeistä, että vielä kivihiilikaudella ei valkolahotusominaisuutta ollut kehittynyt, mikä selittää fossiilisten polttoaineiden kertymisen maaperään. Tehokas lahotus edellyttää hapen läsnäoloa, mistä syystä turvetta voi kertyä soiden hapettomiin kerroksiin.


title: Kauko Pirinen

text: Kauko Antero Pirinen (10. tammikuuta 1915 Eno – 31. toukokuuta 1999 Helsinki) oli suomalainen historiantutkija. Hän oli Helsingin yliopiston kirkkohistorian professori vuodesta 1961 ja yleisen kirkkohistorian professori vuosina 1963–1980. Ennen yliopistouraa Pirinen oli Valtionarkistossa arkistonhoitajana 1957–1961 ja arkistoneuvos 1961–1962.


title: Kauko Pirinen

text: Pirinen oli Suomessa 1900-luvun johtavia historiantutkijoita. Hänen erikoisalojaan olivat Suomen keskiajan historia, Savon ja Karjalan historia ja kirkollinen lainsäädäntö. Pirinen oli myös heraldiikan asiantuntija ja hän osallistui 1950- ja 1960-luvuilla Suomen maalaiskuntien vaakunoiden suunnitteluun.


title: Kauko Pirinen

text: Hän sai teologian kunniatohtorin arvonimen vuonna 1963.


title: Kauko Pirinen

text: Kauko Pirisen ensimmäinen puoliso oli kirjailija Aale Tynni (1913–1997). Heidän poikansa oli runoilija Matti Pirinen (1942–1971).


title: Pedon merkki

text: Pedon merkki on Jaakko Pakkasvirran 1981 ohjaama sodanvastainen taide-elokuva. Se perustuu Olavi Paavolaisen teksteihin, ennen kaikkea kirjaan "Synkkä yksinpuhelu".


title: Pedon merkki

text: Keskeisissä rooleissa nähdään Esko Salminen, Irina Milan, Tom Wentzel, Hannu Lauri ja Vesa-Matti Loiri. Lauri ja Loiri palkittiin rooleistaan Jusseilla.


title: Pedon merkki

text: Ulkomailla sotaelokuvan vastaanotto oli kunniamainintoineen ymmärtävämpää kuin kotimaassa. Ohjaaja Jaakko Pakkasvirran mukaan tekijät saivat Suomessa jopa tappouhkauksia. "Video-oppaassa" vuodelta 1994 Harri Närhi kuvaa "Pedon merkkiä" hyvin näytellyksi, paljon puhetta sisältäväksi ja draamallisesti kunnianhimoiseksi kuvaukseksi illuusioiden rapisemisesta historian käännekohdassa. Hän antaa elokuvalle kolme tähteä viidestä, mikä vastaa sanallista arviota ”hyvä”.


title: Frog Lake Massacre

text: Frog Lake Massacre () oli 2. huhtikuuta 1885 cree-intiaanien suorittama verilöyly Frog Laken kylässä, Albertan provinssissa, Kanadassa. Verilöyly luetaan osaksi suurempaa alueen alkuperäisasukkaiden Saskatchewanin kapinaa.


title: Frog Lake Massacre

text: Cree-intiaanien keskuudessa oli kasvavaa kaunaa Kanadan hallituksen treaty-politiikkaa vastaan ja intiaanien tärkeimmän ravinnonlähteen, biisonin lukumäärien laskiessa jyrkästi kontrolloimattoman metsästyksen johdosta, sekä samanaikaisesta métisien voittoisasta Duck Laken taistelusta johtuen päällikkö Big Bear kokosi joukkonsa vastustamaan Kanadan hallituksen joukkoja ja alueelle muuttavia siirtolaisia.


title: Frog Lake Massacre

text: Big Bear kuitenkin vastusti sotapäällikkönsä Wandering Spiritin aietta hyökätä läheiseen Frog Laken kylään. Vastustuksesta huolimatta creet kokosivat kylän 11 siirtolaista, joukossa kaksi pastoria, kylän kirkkoon. Kylän intiaaniasiamies Thomas Quinn joutui sanaharkkaan intiaanien kanssa, jonka seurauksena hänet ammuttiin kuoliaaksi. Pian tämän jälkeen creet surmasivat kaikki muut kirkossa olleet lukuun ottamatta kahta vangittua naista. Vangituksi joutuivat Theresa Gowanlock ja Theresa Delaney. Hudson's Bay Companyn työntekijä William Bleasdell Cameron pelastui ollessaan kauppa-asemalla verilöylyn aikaan ja onnistui pakenemaan.


title: Frog Lake Massacre

text: Verilöyly herätti Kanadan hallituksen havaitsemaan kasvavan vihamielisyyden valtiota vastaan läntisessä Kanadassa. Sotilaat nujersivat lopulta Saskatchewanin kapinan, ja verilöylyyn osallistuneet creet vangittiin ja tuomittiin hirtettäväksi. Hirttotuomion saivat Wandering Spirit, Round the Sky, Bad Arrow, Miserable Man, Iron Body, Little Bear, Crooked Leg ja Man Without Blood. Päällikkö Big Bear vastusti verilöylyä, mutta osallisuudestaan hallituksen vastaisiin toimiin hänet tuomittiin maanpetoksesta kolmeksi vuodeksi Manitoban Stony Mountain vankilaan.


title: Ohimenevä aivoverenkiertohäiriö

text: Ohimenevä aivoverenkiertohäiriö (englanniksi "transient ischemic attack" eli TIA) on sairauskohtaus, jossa ohimenevästi jokin osa aivoista ei saa riittävästi verta. Tämä taas on seurausta jommankumman puolen päänvaltimoiden toiminnan tilapäisestä katkoksesta.


title: Ohimenevä aivoverenkiertohäiriö

text: Tilanne on tyypillisesti sellainen, että siihen liittyy toisen puolen halvausoireisto ja mikäli se on oikealla myös afasia eli puhekyvyn menetys. Samalla vastakkaisen puolen kasvohermoissa esiintyy halvaus. Kasvohermot ovat aivojen kannalta samalla puolella kuin aivopuolisko, muu ruumiin hermotus eri puolella. Myös hermotunnossa on samanlaiset häiriöt kuin pysyvässä aivohalvauksessa.


title: Ohimenevä aivoverenkiertohäiriö

text: Tilasta on erotettava vaikea migreenikohtaus, jossa aivoverisuonet niin ikään supistelevat, mutta kummallakin puolella.


title: Ohimenevä aivoverenkiertohäiriö

text: TIA voi edeltää pysyvää aivohalvausta, joka on pyrittävä estämään erilaisin keinoin. Voidaan käyttää veren hyytymistä estäviä lääkkeitä ja joissain erityistapauksissa käytettävä verisuonikirurgiaa. Sairaus on varsin yleinen, joten jokaisen lääkärin on ehdottomasti tunnistettava se ja hoidettava vaikkapa pysyvän halvauksen tapaan ellei muuten selviä kummasta on kyse. Magneettikuvauksella voidaan nykyään selvittää, missä tukos on. Aiemmin oli tapana ottaa selkäydinnestenäyte, jossa katsottiin, sisältääkö näyte punasoluja vai ei. Verinen näyte viittasi aivoverenvuotoon.


title: Falunin kunta

text: Falunin kunta () on Taalainmaan läänissä sijaitseva Ruotsin kunta. Maakuntajaossa se kuuluu Taalainmaahan. Kunnan keskustaajama on Falun.


title: Falunin kunta

text: Kunnan maapinta-ala on 2 040,27 neliökilometriä (1.1.2016) ja asukasluku 57 062 henkeä (31.12.2015).


title: Falunin kunta

text: Vuonna 2007 kunnassa oli 59,75 km² peltoa, joten saman ajankohdan maapinta-alaan vertaamalla saadaan peltojen osuudeksi 2,9 prosenttia kunnan maapinta-alasta.


title: Falunin kunta

text: Vuoden 1952 kuntauudistuksessa Aspeboda liitettiin Stora Kopparbergin maalaiskuntaan. Muut viisi maalaiskuntaa ja Falunin kaupunki jäivät uudistuksessa ennalleen. Vuonna 1967 Stora Kopparbergin ja Vikan maalaiskunnat liitettiin Falunin kaupunkiin. Vuoden 1971 kuntauudistuksessa muodostettiin Falunin kunta yhdistämällä kaupunki sekä Bjursåsin, Envikenin, Sundbornin ja Svärdsjön maalaiskunnat.


title: Falunin kunta

text: Nykyinen vaakuna on entisen Falunin kaupungin vaakuna. Myös kuudella maalaiskunnalla oli oma vaakuna.


title: Falunin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 625 Suomessa syntynyttä, mikä vastasi 1,1 prosenttia kunnan väestöstä.


title: Falunin kunta

text: Vielä vanhempien vuoden 1984 lopun tietojen mukaan 3,5 prosenttia kunnan asukkaista oli ulkomailla syntyneitä. Tuolloin kunnassa asui 637 Suomessa syntynyttä, mikä vastasi 1,2 prosenttia kunnan väestöstä.


title: Falunin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 190 560 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 73 000 kruunua.


title: Falunin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Falunin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Falunin kunta

text: Kunnassa on 12 taajamaa, joiden osuus kunnan väestöstä vuoden 2010 lopussa oli 82,8 prosenttia. Taajamien ulkopuolella asui tuolloin 9 645 asukasta. Seuraavassa on lueteltu kunnan alueella sijaitsevat taajamat väkilukuineen:


title: Falunin kunta

text: Kunnan keskustaajama on lihavoitu.


title: Falunin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Falunin kunta

text: Luettelossa mainituista taajamista Korsgården ja Korsnäs ovat sittemmin kasvaneet yhteen Falunin taajaman kanssa.


title: Falunin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Falunin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Falunin kunta

text:
Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Kunnallisvaaleissa Falunin kunta on jaettu seuraaviin vaalipiireihin:
Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Falunin kunnanvaltuustossa vuodesta 1973 lähtien.


title: Falunin kunta

text: Vuodesta 2016 alkaen kunta on jaettu seuraaviin piireihin:


title: Falunin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Falunin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Vincent Jay

text: Vincent Jay (s. 18. toukokuuta 1985) on ranskalainen uransa lopettanut ampumahiihtäjä ja olympiavoittaja.


title: Vincent Jay

text: Jay sai junioreiden MM-kilpailuissa viestihopeaa Kontiolahdella 2005 sekä viestikultaa ja pikamatkan hopeaa Presque Islessä 2006. Langdorf-Arberseen EM-kilpailuissa 2006 hän sai hopeaa junioreiden pikamatkalla sekä pronssia takaa-ajossa ja viestissä. Pyeongchangin MM-kilpailuissa 2009 hän oli viestissä neljäs.


title: Vincent Jay

text: Jay sijoittui maailmancupissa ensimmäisen kerran kymmenen parhaan joukkoon oltuaan kymmenes Hochfilzenin pikakilpailussa kaudella 2008–2009. Ensimmäisen voittonsa hän sai myöhemmin samalla kaudella Vancouverin normaalimatkan kilpailussa.


title: Vincent Jay

text: Vancouverin olympialaisissa 2010 Jay voitti pikamatkalla kultaa ja sai takaa-ajossa pronssia. Lisäksi hän oli kahdeksas yhteislähdössä.


title: Vapauden kultainen kynä

text: Vapauden kultainen kynä -palkinto ("World Association of Newspapers' Golden Pen of Freedom Award") on arvokas kansainvälinen journalismin palkinto, jonka vuosittain myöntää World Association of Newspapers yksittäiselle ihmiselle tai organisaatiolle, joka on vaikuttanut merkittävällä tavalla lehdistön vapauden puolustamiseen tai edistämiseen.


title: Vapauden kultainen kynä

text: Lisätessään kirjoittamista palkinnon saajista saa palkinto huomion kohdistumaan niihin, jotka voivat olla vaarassa ja voisivat hyötyä kansainvälisestä huomiosta.


title: Vapauden kultainen kynä

text: Vuonna 1961 perustettu palkinto myönnetään vuosittain World Newspaper Congress and World Editors Forumin avajaisten yhteydessä.


title: World Association of Newspapers

text: World Association of Newspapers and News Publishers (WAN-IFRA) on sanomalehtien ja uutistoiminnan kustantajien maailmanlaajuinen kattojärjestö. Vuonna 1948 perustettu järjestöön kuuluu 3 000 kustantajaa tai muuta alan yritystä ja sen jäsenenä on 80 alan kansallista järjestöä kuten suomalainen Sanomalehtien liitto. Nämä tahot edustavat 18 000 julkaisua kaikilta mantereilta, 120 eri maasta. WAN-IFRA:n päätoimipisteet ovat Saksan Frankfurt am Mainissa ja Ranskan Pariisissa, minkä lisäksi järjestöllä on sivutoimipisteet Meksikon Mexico Cityssä, Singaporessa ja Intian Chennaissa.


title: World Association of Newspapers

text:
WAN-IFRA tilastoi sanomalehdistön painettua levikkiä ja verkkosivustojen kävijämääriä maailmanlaajuisesti sekä ylläpitää tietokantaa aiheesta (World Press Trends Database). Seurannan tuloksista viestitään jäsenistölle avointen julkaisujen kuten maakatsausten ja vuosikatsauksen välityksellä (esimerkiksi "World Press Trends 2016").
Tämä sanomalehtien ja uutiskustantajien maailmanliitto seuraa osaltaan sananvapauden toteutumista maailmalla ja työskentelee sananvapauden parantamiseksi. WAN-IFRA myöntää vuosittain Vapauden kultainen kynä -palkinnon.


title: Pesäpallon vuoden lukkari

text: Pesäpallon vuoden lukkari on valittu miesten puolella vuodesta 1947 ja naisissa vuodesta 1972 lähtien.


title: Pesäpallon vuoden lukkari

text: Miesten palkinnon ovat useimmiten voittanut Toni Kohonen (kolmetoista kertaa) ja naisten palkinnon Kaisa Salmela (kuusi kertaa).


title: Megan McJames

text: Megan McJames (s. 24. syyskuuta 1987 Park City, Utah) on yhdysvaltalainen alppihiihtäjä.


title: Megan McJames

text: McJames kilpaili alppihiihdon maailmancupissa ensimmäisen kerran Aspenissa 25. marraskuuta 2006. Ensimmäiset maailmancupin pisteensä hän saavutti Cortina d’Ampezzon suurpujottelussa tammikuussa 2007 oltuaan 28:s. Parhaimmillaan hän on sijoittunut maailmancupissa 14:nneksi Söldenin suurpujottelussa lokakuussa 2008.


title: Megan McJames

text: Vancouverin olympialaisissa 2010 McJames sijoittui suurpujottelussa 32:nneksi. Garmisch-Partenkirchenin MM-kilpailuissa 2011 McJames oli pujottelussa 29:s ja suurpujottelussa 34:s.


title: Tia (täsmennyssivu)

text: Tia voi tarkoittaa:


title: David Jordan

text: David Keith Jordan (s. 13. syyskuuta 1985 Barnet, Lontoo) on englantilainen laulaja-lauluntekijä.


title: David Jordan

text: Jordanin äiti on kotoisin Montserratin saarelta Karibialta ja isä Kalkutasta, Intiasta. Jordan on kirjoittanut pop-rock-lauluja 11-vuotiaasta asti. Hänen musiikillinen idolinsa oli nuorempana Prince. Ensimmäiset yhdeksän vuottaan Jordan asui Pohjois-Lontoossa, mutta vanhempiensa eron jälkeen hän muutti hänen isoäitinsä luokse Enfieldiin.


title: David Jordan

text:
Vuonna 2007 Jordan teki levytyssopimuksen Mercury Recordsin kanssa ja hänen esikoisalbuminsa "Set the Mood" ilmestyi myöhemmin samana vuonna.
David Jordanin kotisivut


title: Aldo Leetoja

text: Aldo Leetoja (s. 11. helmikuuta 1988 Rakvere) on virolainen yhdistetyn hiihtäjä.


title: Aldo Leetoja

text: Yhdistetyn maailmancupissa Leetoja kilpaili ensimmäisen kerran 14. helmikuuta 2009 Klingenthalissa, jossa hän oli 38:s. Leetoja on menestynyt yhdistetyssä paremmin mäkiosuudella kuin hiihto-osuudella. Maailmancupissa hän on parhaimmillaan sijoittunut 33:nneksi marraskuussa 2009. Tuolloin hän johti kilpailua mäkiosuuden jälkeen. MM-kilpailuissa Leetoja oli Liberecissä 2009 normaalikilpailussa 22:s. Oslossa 2011 hän oli samalla matkalla 51:s.


title: Pascal Egloff

text: Pascal Egloff (s. 8. elokuuta 1992) on sveitsiläinen mäkihyppääjä.


title: Pascal Egloff

text: Mäkihypyn maailmancupissa Egloff kilpaili ensimmäisen kerran 7. maaliskuuta 2009 Lahdessa, jossa hän oli joukkuemäessä Sveitsin joukkueen mukana kymmenes. Kaudella 2009-2010 Egloff oli mukana Kuusamossa hypätyssä joukkuekisassa, jossa Sveitsi sijoittui kuudenneksi. Henkilökohtaiseen maailmancupin kilpailuun Egloff osallistui ensimmäisen kerran Kuusamossa seuraavana päivänä sijoittuen 35:nneksi. Parhaimmillaan hän on sijoittunut 33:nneksi Sapporossa tammikuussa 2014.


title: Sarkooma

text: Sarkooma on pahanlaatuinen tukikudoksesta lähtevä kasvain eli tukikudossyöpä. Termi kattaa suuren joukon erilaisia syöpätauteja, muun muassa luu- ja pehmytkudossarkoomat. Kaikkia sarkoomia todetaan Suomessa noin 350 uutta tapausta vuodessa. Näistä pehmytkudossarkoomia on reilu sata ja luusarkoomia viitisenkymmentä. Luusarkoomia ovat osteosarkooma, kondrosarkooma ja Ewingin sarkooma; pehmytkudossarkoomiin kuuluvat fibrosarkooma, liposarkooma, leiomyosarkooma ja gastrointestinaalinen stroomakasvain.


title: Sarkooma

text: Peyton Rous havaitsi vuonna 1911 erään viruksen aiheuttavan kanalla sarkoomaa. Virus nimettiin Rousin sarkoomavirukseksi.


title: Star Trek: Enterprise

text: Star Trek: Enterprise ( ja 3. ja 4. tuotantokaudella "Star Trek: Enterprise" on viides "Star Trek" -universumiin sijoittuva televisiosarja. Sen tekijät ovat Brannon Braga ja Rick Berman. Sarjassa seurataan tähtilaiva "Enterprise NX-01:n" seikkailuja 10 vuotta ennen kuin aikaisemmista sarjoista tuttu "Yhdistyneiden planeettojen liitto" (United Federation of Planets) perustettiin. "Enterprise NX-01" on ensimmäinen Maan alus, joka pystyy saavuttamaan poimuajonopeuden 5.


title: Star Trek: Enterprise

text: "Enterprisen" ensiesitys Yhdysvalloissa oli 26. syyskuuta 2001. Pilottijakson "Ensimmäinen tehtävä" () tapahtumat sijoittuvat vuoteen 2151, eli 90 vuotta elokuvan "Star Trek – ensimmäinen yhteys" 2060-luvulle sijoittuvien tapahtumien jälkeen ja noin 90 vuotta ennen alkuperäisen "Star Trek" -televisiosarjan tapahtumia.


title: Star Trek: Enterprise

text: UPN lopetti "Enterprisen" huonojen katsojalukujen takia 2.2.2005, mutta salli kuitenkin 4. tuotantokauden tuottamisen loppuun asti. Viimeinen jakso esitettiin 13. toukokuuta 2005. Kaikkiaan sarjaa tehtiin 98 jaksoa. Se oli ensimmäinen sarja sitten alkuperäisen "Star Trekin", jonka televisioyhtiö lopetti eivätkä tuottajat. Se jäi myös viimeiseksi sarjaksi 18 vuotta kestäneessä yhtämittaisessa "Star Trek" -televisiosarjojen tuotannossa, jonka aloitti Star Trek – uusi sukupolvi vuonna 1987.


title: Star Trek: Enterprise

text: Suomessa "Star Trek: Enterprisen" ensiesitys oli MTV3 Scifi -kanavalla 1. huhtikuuta 2009 – 14. elokuuta 2009.


title: Star Trek: Enterprise

text: Rick Berman, "" -televisiosarjan tuottaja ilmoitti toukokuussa 2000, että "Voyagerin" viimeisen kauden jälkeen alkaisi uusi "Star Trek" -sarja. Bermanin ja Brannon Bragan kehitellessä sarjaa – jonka työnimenä oli pelkästään "Sarja V" – julkisuuteen ei päässyt sen enempää tietoja.


title: Star Trek: Enterprise

text: Helmikuussa 2001 Paramount palkkasi Herman Zimmermanin ja John Eavesin sarjan tuotannonsuunnittelijoiksi ja kuukautta myöhemmin Michael Okudan, niin ikään pitkäaikainen "Trek"-veteraani. Huhtikuun lopulla ilmoitettiin, että Michael Westmore, "Star Trekin" maskeeraustaiteilija "TNG":stä lähtien työskentelisi myös sarja parissa. Pääkuvaajaksi palasi Marvin V. Rush, joka oli työskennellyt useissa "Star Trek" -sarjoissa "Uuden sukupolven" 3. tuotantokaudesta lähtien. Visuaalisista efekteistä vastaisi Ronald B. Moore, joka oli aiemmin ollut mukana "TNG":ssä ja "Voyagerissa".


title: Star Trek: Enterprise

text: Suurin uutinen kuultiin kuitenkin vasta 11.5.2001. Sarjan nimi olisi "Enterprise" ja "Aikahyppy"-televisiosarjasta tunnettu Scott Bakula esittäisi kapteeni Jeffrey Archeria (fanipalautteen takia etunimeksi valittiin lopulta Jonathan). Neljä päivää myöhemmin muiden näyttelijöiden nimet ilmoitettiin ja sitä seuraavana päivänä heidän roolinsa.


title: Star Trek: Enterprise

text: Rick Berman kertoi televisiosarjan nimestä: ”Niin, tiedättehän, aina "Uudesta sukupolvesta" lähtien "Star Trekin" nimenä on ollut "Star Trek" kaksoispiste jotain [...] Ajattelimme – sillä halusimme tehdä sarjasta todella erilaisen – että olisi ehkä hauskaa olla jakamatta sarjan nimeä noin. Ja luulen, että jos joku sana sanoo "Star Trek" käyttämättä noita sanoja niin se on "Enterprise".”


title: Star Trek: Enterprise

text: Pilottijakson "Ensimmäinen tehtävä" () kuvaukset alkoivat 14.5.2001 Paramountin näyttämöillä 8, 9 ja 18. Kolme päivää myöhemmin Tom Nunan, UPN:n televisiosarjojen tuottaja, ilmoitti lehdistötilaisuudessa virallisesti "Enterprise"-sarjasta. Tilaisuudessa esitettiin video "Star Trek" -franchisen historiasta ja Nunanin mielestä edelliset sarjat todistivat, että myös "Enterprise" tulisi menestymään.


title: Star Trek: Enterprise

text: "Enterprisen" pilottijakso esitettiin 26.9.2001 UPN-kanavalla ja sitä seurasi arviolta 12,54 miljoonaa katsojaa.


title: Star Trek: Enterprise

text: "Star Trek: Enterprise" oli myös ensimmäinen "Star Trek" -sarja, joka kuvattiin laajakangasformaatissa, kolmannen kauden puolivälistä alkaen se lähetettiin HDTV:nä ja jonka 4. tuotantokausi kuvattiin Digital Video -tekniikalla. Se oli myös kaikkien aikojen ensimmäinen SciFi-tuotanto, joka käytti toiselta planeetalta kuvattua materiaalia (Mars Pathfinderin Sojourner suorittamassa mittauksia Yogi-kivestä alkutekstien aikana).


title: Star Trek: Enterprise

text: Monet entiset "Star Trek" -näyttelijät ohjasivat "Enterprisen" jaksoja:Ensimmäiset kaksi tuotantokautta keskittyvät kuvaamaan (lähi)avaruuden tutkimista. Miehistö joutuu tilanteisiin, jotka ovat tuttuja aikaisemmista "Star Trek" -sarjoista, mutta nyt miehistön toimia eivät rajoita ohjeet ja säännöt, jotka olivat olennainen osa aikaisempia sarjoja. "Star Trek: Enterprise" kuvaa sen sijaan, miten nuo muiden sarjojen itsestäänselvyydet syntyivät tai keksittiin. Näitä ovat esimerkiksi luutnantti Reedin kehittämä voimakenttä ja kapteeni Archerin pohdiskelut sekaantumisesta paikallisiin kulttuureihin, mikä myöhemmin sitten muotoutuu päädirektiiviksi.


title: Star Trek: Enterprise

text: Ihmiskunnan ensikosketuksesta vulkanilaisten kanssa ("Star Trek – ensimmäinen yhteys" -elokuva) on kulunut 90 vuotta ja tänä aikana vulkanilaiset ovat valvoneet ja avustaneet ihmiskunnan kehitystä mutta vain sen mukaisesti, mikä heidän mielestään on sopivaa ihmiskunnan kehitystasolle. He eivät jaa teknistä tietämystään, jotta ihmiset eivät lähtisi tutkimaan avaruutta, sillä heidän mielestään ihmiset ovat liian irrationaalisia ja tunteiden hallitsemia eivätkä siksi pystyisi toimimaan oikeaoppisesti tähtienvälisessä yhteiskuntajärjestyksessä. Kun "Enterprise" vihdoin pääsee lähtemään, vulkanilaiset ovat aina jossain kulman takana. Tämä aiheuttaa useissa jaksoissa konflikteja, sillä "Enterprisen" miehistö ei pidä vulkanuslaisten tavasta tarkkailla heidän toimiaan.


title: Star Trek: Enterprise

text: 3. tuotantokaudella sarjan nimeksi tuli "Star Trek: Enterprise" ja tunnussävelmää uudistettiin.


title: Star Trek: Enterprise

text: Alhaisten katsojalukujen takia sarjan tuottajat etsivät 3. tuotantokaudella uutta suuntaa sarjalle. He analysoivat aikaisempia "Star Trek" -elokuvia ja kehittivät lopulta tarinan, jossa Maa joutuu vaaraan, sillä menestyneimmät "Star Trek" -elokuvat "Star Trek – ensimmäinen yhteys" ja "" käyttivät samaa aihetta. Tarina alkoi 2. kauden viimeisessä jaksossa "Delfoin laajenne" (), jossa salaperäinen luotain leikkaa suuren viillon Floridasta Venezuelaan ja tappaa seitsemän miljoonaa ihmistä. "Enterprise" kutsutaan takaisin Maahan ja se varustetaan sota-alukseksi. Miehistöä täydentävät MACOt, joukko eliittisotilaita. Superaseen tekijöiksi paljastuvat xindit, joiden kotiplaneetta on jossain Delfoin laajenteeksi kutsutulla alueella. "Enterprise" lähtee etsimään xindien kotiplaneettaa ja estämään uuden hyökkäyksen Maata vastaan. "Azati I" -jaksossa miehistö saa selville, että kehänrakentajilla, poikkiulottuvuudellisella lajilla, on teknologiaa, jonka avulla he voivat tutkia vaihtoehtoisia aikalinjoja. He tietävät, että 2500-luvulla Liiton laivasto Enterprise-J:n johtamana tulee tuhoamaan heidät. He halusivat xindien tuhoavan Maan siinä toivossa, että se estäisi Liiton synnyn. Kauden päätösjaksossa "Viimeinen hetki" () "Enterprisen" onnistuu tuhota kehänrakentajat ja xindi-aseen. Heidän onnistuu myös palauttaa Delfoin laajenne takaisin normaaliin avaruuteen. Jakson lopussa "Enterprise" päätyy salaperäisesti keskelle 2. maailmansotaa.


title: Star Trek: Enterprise

text: UPN tilasi 4. tuotantokauden 20.5.2004. Sen myötä sarjan lähetysaika siirrettiin keskiviikkoillasta perjantai-iltaan, joka Yhdysvalloissa on erittäin huono lähetysaika ja merkitsee käytännössä kuolemantuomiota mille tahansa sarjalle. Sama tapahtui myös alkuperäiselle sarjalle sen 3. ja viimeisellä tuotantokaudella. Sarjan monet näyttelijät ja tekijät kuitenkin tukivat tätä, sillä esimerkiksi "Salaiset kansiot" -televisiosarjalla oli enemmän katsojia perjantai-iltaisin kolmen ensimmäisen tuotantokauden aikana.


title: Star Trek: Enterprise

text: Kauden aloitti 8.10. ja 15. 10.2004 kaksiosainen "Myrskyrintama" (), joka oli jatko-osa "Viimeinen hetki" -jaksolle (). Näissä jaksoissa temporaalista kylmää sotaa käsittelevä juoni päättyi, sillä katsojat eivät olleet pitäneet siitä tarpeeksi. Xindi-juoni päättyy 3. jaksossa "Kotona" () ja siinä käsitellään pääasiassa kapteeni Archerin eettisesti ja moraalisesti kyseenalaisia toimia Delfoin laajenteessa. 4. kauden muut jaksot keskittyivät kuitenkin ennen kaikkea kuvaamaan asioiden ja aiheiden taustoja, jotka olivat tuttuja tai itsestäänselvyyksiä aikaisemmissa sarjoissa.


title: Star Trek: Enterprise

text: Sarjan lopettamisesta ilmoitettiin ennen 4. kauden viimeisen jakson kirjoittamista, joten kirjoittajilla oli mahdollisuus kirjoittaa sarjalle päätösjakso. Viimeinen jakso "Näillä matkoilla" () esitettiin 13. toukokuuta 2005. Sen vierailevina tähtinä olivat Jonathan Frakes ja Marina Sirtis, jotka heidän Uuden sukupolven rooleissa William Riker ja Deanna Troi seuraavat holokannella tapahtumia, jotka lopulta johtivat Liiton syntymiseen. Kehystarinan tapahtumat sijoittuvat TNG:n 7. kauden jaksoon "Pegasus" (). Koko "Star Trekin" historian aikana harva jakso on saanut osakseen niin rajua kritiikkiä kuin tämä jakso. Suurin kritiikki kohdistuu jakson perusasetelmaan, jonka takia koko jakso latistuu pelkäksi holokansiseikkailuksi jostain aiemmasta "Star Trek" -sarjasta. Tämän takia monet näyttelijöistä pitävätkin kaksiosaista tarinaa "Demonit" ja "Terra Prime" sarjan oikeana päätöksenä.


title: Anelma

text: Anelma on suomalainen naisen etunimi. Nimi johtuu pyytämistä tarkoittavasta verbistä "anoa" mutta sen esikuvina ovat olleet myös vanhemmat nimet Nelma, Ihanelma ja Sanelma. Nimen keksijänä pidetään raittius- ja naisasianajajana tunnettua Edla Kojosta, joka antoi sen vuonna 1906 syntyneelle tyttärelleen, Anelma Vuoriolle.


title: Anelma

text: Anelma nimipäivä on 2. joulukuuta. Suomessa nimi Anelma on 1900-luvun alusta vuoden 2015 loppuun mennessä annettu 4 417 naiselle ja alle viidelle miehelle.


title: Talvisodan pommitukset Kuopiossa

text: Talvisodan pommitukset Kuopiossa tapahtuivat 6. tammikuuta, 2. helmikuuta, 3. helmikuuta ja 5. maaliskuuta 1940. Pommihyökkäyksistä tuhoisin tapahtui 3. helmikuuta 1940. Silloin kuoli 34 ihmistä. Yhteensä viidessä pommituksessa kuoli laskentatavasta riippuen 41 tai 43 ihmistä, lisäksi sosiaaliministeriön mukaan rakennuksista vaurioitui tai tuhoutui 116. Täysin tuhoutuneita rakennuksia oli vain kymmenen. Kuopiossa annettiin yhteensä 24 ilmahälytystä.


title: Unelma (nimi)

text: Unelma on suomalainen naisen etunimi. Nimi johtuu haavetta tai toivetta taikka sellaisen täyttymistä tarkoittavasta sanasta "unelma", joka on myös erään koristekasvin nimi.


title: Unelma (nimi)

text: Unelma nimipäivä on 2. joulukuuta. Nimi Unelma on Suomessa 1900-luvun alusta vuoden 2009 loppuun mennessä annettu 3 873 naiselle ja alle viidelle miehelle.


title: Reijo Olavi Salo

text: Reijo Olavi Salo (5. maaliskuuta 1941 Jyväskylä – 22. marraskuuta 2015 Jyväskylä) oli suomalainen pesäpalloilija.


title: Reijo Olavi Salo

text: Reijo ”Hepeli” Salo nousi 1960-luvun vaihteessa Jyväskylän Kirin ykköslukkariksi ja Eino Kaakkolahden perinteiden jatkajaksi.


title: Reijo Olavi Salo

text: Arvo-otteluissa Salo esiintyi yhdeksän kertaa: kolmessa Itä–Länsi-, neljässä Liitto–Lehdistö- sekä kahdessa Mestarit–Muu Suomi -ottelussa. Vuoden parhaaksi lukkariksi hänet valittiin vuonna 1965. Vuonna 1982 Hepeli luotsasi Kirin Suomen mestariksi pelinjohtajana.


title: Ljudmila Ulitskaja

text: Ljudmila Jevgenjevna Ulitskaja (; 23. helmikuuta 1943 Davlekanovo, Baškortostan, Neuvostoliitto) on venäläinen kirjailija, joka on kirjoittanut romaaneja ja novelleja. Hän asuu Moskovassa.


title: Ljudmila Ulitskaja

text: Ulitskaja asui nuoruutensa Moskovassa ja opiskeli Moskovan valtionyliopistossa. Hän on koulutukseltaan geneetikko ja työskenteli perinnöllisyystieteen ja biokemian alalla Moskovan yliopistossa, mutta hän sai virasta potkut levitellessään työpaikalla samizdat-kirjallisuutta ja ryhtyi juutalaisen teatterin kirjalliseksi neuvonantajaksi. 1990-luvun alussa hän kirjoitti kaksi elokuvakäsikirjoitusta ("Sestrichki Liberti, Сестрички Либерти", 1990 ja Женщина для всех, 1991).


title: Ljudmila Ulitskaja

text: Ulitskaja julkaisi ensimmäisen teoksensa 50-vuotiaana. Hänen ensimmäinen romaaninsa "Sonetška" (Сонечка) ilmestyi "Novy Mirissa" 1992. Se tuli melkein heti hyvin suosituksi ja oli ehdokkaana Venäjän Booker-palkinnon saajaksi. Hänen teoksiaan on käännetty eri kielille, ja hän on saanut niistä palkintoja ulkomailla ja Venäjällä, muun muassa Venäjän Bookerin teoksesta "Kazus Kukotskogo" (Казус Кукоцкого, 'Kukotskin tapaus', ei suom.) (2001). Uskontojen ongelmaa käsittelevää teosta "Daniel Stain, prevodsik" (2006) sanotaan myydyn miljoonan kappaleen verran.


title: Ljudmila Ulitskaja

text: Elke Heidenreich nosti hänen teoksensa esiin televisio-ohjelmassa Saksassa, ja sen jälkeen ne ovat olleet sikäläisillä bestseller-listoilla.


title: Ljudmila Ulitskaja

text: Ulitskaja on osallistunut aktiivisesti poliittiseen keskusteluun ja allekirjoitti yhtenä ensimmäisistä taiteen ja tieteen edustajien vastalauseen Venäjän toimista Ukrainan kriisin yhteydessä.


title: Ljudmila Ulitskaja

text: Ulitskaja on vieraillut Suomessa vuonna 2014.


title: Reijo Eino Salo

text: Reijo Eino Salo (14. huhtikuuta 1939 Seinäjoki – 6. marraskuuta 2018 Seinäjoki) oli suomalainen pesäpalloilija. Hän edusti Seinäjoen Maila-Jusseja.


title: Reijo Eino Salo

text: Reijo ”Reksi” Salo valittiin vuoden lukkariksi 1969 ja samana vuonna hän saavutti SM-hopeaa. Hän pelasi kahdessa Liitto–Lehdistö- sekä yhdessä Itä–Länsi-, Mestarit–Muu Suomi- ja TUL:n Pohjola–Etelä-ottelussa.


title: Reijo Eino Salo

text: Salo toimi pelaajauransa jälkeen pelinjohtajana. Kaudella 1972 Salo toimi SMJ:n pelinjohtajana ja kaudella 1975 Nurmon Jymyn pelinjohtajana.


title: Talvisodan pommitukset Helsingissä

text: Talvisodan pommitukset Helsingissä tapahtuivat yhdeksänä kertana talvisodan alkamispäivänä 30. marraskuuta ja sittemmin 1. joulukuuta, 19. joulukuuta ja 25. joulukuuta 1939, sekä 14. tammikuuta 1940. Kuolohuhreja näistä pommituksista aiheutui 97 ja vakavia loukkaantumisia 38. Pommitukset koostuivat 70 konesuorituksesta.Talvisota, Ilta-Sanomien erikoislehti 19.11.2009, s. 20-24


title: Talvisodan pommitukset Helsingissä

text: Talvisodan ensimmäisenä päivänä 30. marraskuuta 1939 Neuvostoliiton sotilaskoneet tekivät Helsingin alueella useita pommituslentoja. Ensimmäinen ilmahälytys annetiin klo 9.15 ja viisi minuuttia myöhemmin kolmen koneen muodostelma SB-2 pommikoneita saapui Helsingin ylle kohteenaan Malmin lentoasema.Helsingin Reservin Sanomat, s. 10–11. Ensimmäiset pomminsa koneet pudottivat Santahaminaan lähelle kansakoulua. Pilvisen ilman takia koneet eivät kuitenkaan osuneet kohteeseensa, vaan pommit putosivat Malmille, Pasilan ratapihalle ja Tikkurilaan; kolme Pasilaan pudonneista pommeista jäi suutareiksi.


title: Talvisodan pommitukset Helsingissä

text: Toinen Neuvostoliiton pommituslento tapahtui klo 10.35 johon ilmahälytys annettiin klo 10.25. Tällöin idästä lähestyi 12 koneen muodostelma SB-2-pommikoneita, jotka olivat nousseet ensimmäiselle pommituslennolleen ilmaan Kotlynin kentältä (Inkerinmaan Kattila) ja kuuluivat Punalippuisen Itämeren laivaston 8. Prikaatin 57. Pikapommituslentorykmenttiin johtajanaan kapteeni Vasilj Rakov. Helsingin ilmatorjunta otti vastaan koneet ja saikin pudotettua yhden koneista, minkä jälkeen koneet hajaantuivat ja pudottivat perääntyessään pomminsa Santahaminan merilentoaseman alueelle osumatta kumminkaan kohteeseensa.


title: Talvisodan pommitukset Helsingissä

text: Seuraavat pommitukset ajoittuvat klo 15.00-16.20 välille. Tällöin pommit putosivat kantakaupunkiin, pääasiassa Hietalahden ja Kampin linja-autoaseman väliselle alueelle. Niitä osui muun muassa Teknillisen korkeakoulun silloiseen päärakennukseen Hietalahdentorin varrella, Neuvostoliiton silloiseen suurlähetystötaloon Bulevardin varrella sekä linja-autoaseman vieressä sijainneeseen Maanviljelijäin maitokeskuksen taloon. Nämä pommitukst jäivätkin koko talvisodan tuhoisimmiksi, ja niissä sai surmansa 91 ihmistä ja loukkaantui vaikeasti 36 henkilöä.


title: Talvisodan pommitukset Helsingissä

text: Helsinkiä pommitettiin uudelleen 1. joulukuuta 1939. Kahden ensimmäisen päivän pommituksissa kuoli Helsingissä 91 ihmistä, kaikki ensimmäisenä sotapäivänä.


title: Talvisodan pommitukset Helsingissä

text: Kahden ensimmäisen sotapäivän jälkeen sää huononi siinä määrin, että pommituslennot loppuivat, ja Helsingin evakuoiminen päästiin aloittamaan. Helsingin noin 250 000 asukkaasta kaupunkiin jäi vain noin 65 000.


title: Tina Bachmann

text: Tina Bachmann (s. 15. heinäkuuta 1986 Schmiedeberg, Saksan demokraattinen tasavalta) on entinen saksalainen ampumahiihtäjä. Hän edustaa SG Stahl Schmiedeberg -seuraa.


title: Tina Bachmann

text: Bachmann voitti junioreiden Euroopan-mestaruuden 3 × 6 kilometrin viestissä Langdorf-Arberseessa 2006. Aikuisten sarjassa hän on saanut EM-kilpailujen viestissä hopeaa Nove Mestossa 2008 ja pronssia Ufassa 2009. Hanty-Mansijskin MM-kilpailuissa 2011 hän hiihti kolmannen osuuden kultaa saaneessa Saksan viestijoukkueessa, sai normaalimatkalla hopeaa ja oli yhteislähtökilpailussa 12:s. Ruhpoldingin MM-kilpailuissa 2012 hän hiihti avausosuuden Saksan mestarijoukkueessa naisten viestissä. Lisäksi hän sijoittui yhteislähdössä neljänneksi ja takaa-ajossa 14:nneksi.


title: Tina Bachmann

text: Bachmann kilpaili maailmancupissa ensimmäisen kerran Trondheimissa kaudella 2008–2009. Muutamaa päivää myöhemmin hän voitti maailmancupin pikamatkan Hanty-Mansijskissa.


title: Tina Bachmann

text: Bachmann on saavuttanut rulla-ampumahiihdon MM-kilpailuissa kultaa sekaviestissä Oberhofissa 2009 sekä kultaa takaa-ajossa ja hopeaa pikakilpailussa Nové Městossa 2010.


title: Tina Bachmann

text: Bachmann lopetti uransa joulukuussa 2016.


title: Talvisodan pommitukset Tampereella

text: Talvisodan pommitukset Tampereella tapahtuivat kahtenatoista kertana 3. joulukuuta, 19. joulukuuta, 21. joulukuuta ja 25. joulukuuta 1939 sekä 13. tammikuuta, 20. tammikuuta, 7. helmikuuta, 17. helmikuuta ja 2. maaliskuuta 1940 . Niihin liittyi 260 konesuoritusta. Pudotettujen pommien yhteismäärä oli noin 1 800 kappaletta. Pommitettuja kohteita olivat mm. Lielahti ja Epilänrinne. Tamperetta pommittaneiden koneiden tukikohtina olivat Neuvostoliiton tukikohdat Tallinnan lähistöllä.


title: Talvisodan pommitukset Tampereella

text: Pommituksissa kuoli seitsemäntoista ihmistä. 245 rakennusta tuhoutui tai vaurioitui. Taloista tuhoutui täysin 73. Tampereen väestönsuojelukeskus antoi 60 ilmahälytystä.


title: Talvisodan pommitukset Tampereella

text: Tampereen ilmapuolustuksesta talvisodan aikana vastasi kapteeni T. Maunulan johtama Ilmapuolustusaluekeskus 51 alaisine yksiköineen sekä Ilmailuvarikon koelentue.


title: Neuvoja vastanaineille

text: Neuvoja vastanaineille (, ) on Plutarkhoksen "Moralia"-kokoelmaan (kirja II, 12) kuuluva tutkielma, joka sisältää neuvoja nuorelle filosofiaan perehtyneelle parille nimeltä Eurydike ja Pollianos (Flavius Pollianus). Plutarkhos on kirjoittanut teoksensa heille häälahjaksi.


title: Neuvoja vastanaineille

text: Teos sisältää johdannon lisäksi 48 suhteellisen lyhyttä lukua. Teksti on säilynyt nykyaikaan 11 keskiaikaisessa käsikirjoituksessa lähes kokonaisuudessaan: siinä on aukko vain luvun 25 lopussa.


title: Neuvoja vastanaineille

text: Teos sisältää enimmäkseen esimerkinomaisia vertauksia ja kertomuksia, joiden on tarkoitus antaa opetuksia yhteiselämää varten. Monet ovat ilmeisesti yleisemminkin tunnettuja kreikkalaisia anekdootteja tai tunnettujen henkilöiden, kuten filosofien tai valtiomiesten, lausumia. Näitä seuraa usein Plutarkhoksen oma selitys. Opetukset koskevat ennen kaikkea avioparin keskinäisiä suhteita. Yleinen teema on se, että miehen tulee toimia vaimonsa opettajana kohti filosofisempaa avioliittoa. Vaimoja muun muassa varoitetaan taikauskon ja magian harjoittamisesta. Plutarkhos varoittaa aviopareja myös kaikenlaisesta hienostelusta ja kehottaa heitä hyveellisyyteen.


title: Sisarrakkaudesta

text: Sisarrakkaudesta (, ) on Plutarkhoksen "Moralia"-kokoelmaan (kirja VI, 34) kuuluva tutkielma, joka käsittelee nimensä mukaisesti sisarusten välisiä suhteita.


title: Sisarrakkaudesta

text: Tyyliltään teos on "diatribe"-muotoinen essee. Se sisältää 21 melko lyhyttä lukua. Teksti on säilynyt nykyaikaan 30 keskiaikaisessa käsikirjoituksessa lähes kokonaisuudessaan: tekstissä on vain pari lyhyttä aukkokohtaa.


title: Sisarrakkaudesta

text: Teos on osoitettu lahjaksi veljeksille Gaius Avidius Nigrinus ja Titus Avidius Quietus. Alussa Plutarkhos todistaa sisarrakkauden olevan luonnollista; esimerkkinä tästä hän käyttää ihmiskehoa, jossa tärkeimpiä ruumiinosia on kaksi kappaletta. Hän kuitenkin sanoo sisarrakkauden olevan hänen aikanaan yhtä harvinaista kuin ennen oli sisarusten välinen vihanpito. Plutarkhos kertoo useita esimerkkejä sekä sisarusten välisistä hyvistä että huonoista suhteista. Oman sisaruksen rakastaminen kytketään suoraan omien vanhempien rakastamiseen.


title: Sisarrakkaudesta

text: Suurin osa teoksesta antaa käytännön neuvoja siitä, kuinka tulisi käyttäytyä omaa sisarusta kohtaan erilaisissa elämäntilanteissa: kun toinen tekee virheitä isän vielä eläessä; isän kuoltua ja perinnönjaossa; sekä epätasa-arvoa luovissa tilanteissa, kuten luontaisten lahjojen tai menestyksen suhteen. Tämän jälkeen Plutarkhos antaa neuvoja riitatilanteita ja riitojen ratkaisemista koskien. Teoksen lopussa Plutarkhos kehottaa sisaruksia pitämään ystävänsä yhteisinä, mutta olemaan suopea sisarukselle ennen ystäviä. Lisäksi hän kehottaa olemaan suopea myös sisaruksen puolison suvulle, tämän palvelijoille sekä muille tälle tärkeille ihmisille.


title: Elmer Meilahti

text: Elmer Aleksander Meilahti (12. helmikuuta 1920 Lauritsala – 13. joulukuuta 1963) oli suomalainen urheilija, jonka päälaji oli pesäpallo.


title: Elmer Meilahti

text: Yli kymmenen vuotta Suomen parhaisiin pesäpalloilijoihin kuulunut Elmer "Emu" Meilahti pelasi vuosina 1943–1955 kaikkiaan 11 Itä–Länsi-ottelua. Lisäksi hänelle kertyi useita PPL–TUL-otteluita. Vuonna 1943 hän voitti Suomen mestaruuden Haminan Palloilijoiden yhdeksikössä. Vuonna 1946 hän siirtyi Tampereen Pyrintöön ja oli kaksi vuotta myöhemmin nostamassa joukkuetta mestaruussarjaan. Ensimmäisellä SM-sarjakaudellaan 1949 TP saavutti pronssia. Tähän sijoitukseen Meilahden panos oli merkittävä, sillä hänestä tuli vuoden lyöjäkuningas 28 lyödyllä juoksulla. Tämän tittelin hän sai myös seuraavana vuonna.


title: Elmer Meilahti

text: Pesäpallon lisäksi Meilahti pelasi jääpalloa mestaruussarjassa 1940-luvun lopulla ja 1950-luvulla Ilves-Kissoissa. Myös tenniksessä ja keilailussa hän ylti mestariluokkaan. Meilahti toimi erilaisissa pesäpallon luottamustehtävissä ja sai Pesäpalloliiton kultaisen ansiomerkin. Hänen mieliharrastuksenaan oli metsästys. Meilahti toimi Suomen ilmavoimissa insinööri-majurina.


title: Castaway Cay

text: Castaway Cay on yksityissaari Bahamalla, joka toimii yksityissaarena Disney Cruise Linen aluksille "Disney Wonder" ja "Disney Magic".


title: Castaway Cay

text: Saari sijaitsee lähellä Abacoa, ja tunnetaan myös nimellä Gorda Cay. Saaren täydet oikeudet omistaa The Walt Disney Company. Saaren postiasemalla on erikoinen Bahaman postimaksu, ja ”Castaway Cay” -postileima.


title: Donnie Nietes

text: Donnie Nietes (s. 13. toukokuuta 1982 Murcia, Negros Occidental, Filippiinit) on filippiiniläinen kärpässarjan nyrkkeilijä. Paremmin nietes tunnetaan alemmassa kärpässarjassa hallussaan olleesta WBO-liiton mestaruusvyöstä josta hän luopui vuonna 2016 siirtyäkseen kärpässarjaan. Uransa alkuvaiheessa Nietes otteli myös korsisarjassa.


title: Donnie Nietes

text: Nietes aloitti nyrkkeilyn vuonna 2003 ja vuonna 2007 hän kohosi WBOn Aasian-mestariksi marraskuussa 2006 hävittyään sitä ennen yhden ottelun Angky Angkotalle ja kahden ottelun päätyttyä ratkaisemattomaan. Vuonna 2007 Nietes kohosi myös WBO-liiton korsisarjan väliaikseksi mestariksi voitettuaan Pornsawan Porpramookin kaikin tuomariäänin 12 eräisessä ottelussa. Ottelun neljännessä erässä Nietes myös käytti Kratingdaenggymiä kanveesissa. Vuonna 2008 Nietes varmisti mestaruutensa tyrmäämällä Eddy Castron ottelun toisessa erässä.


title: Donnie Nietes

text: Vuonna 2009 Nietes puolusti mestaruuttaan Erik Ramirezia vastaan. Ramirezia Nietes käytti ottelun aikana neljästi kanveesilla ja voitti ottelun kaikin tuomariäänin. Vuonna 2009 Nietes voitti Manuel Vargasin hajaäänituomiolla 12 eräisen ottelun päätteeksi.


title: Talvisodan pommitukset Mikkelissä

text: Talvisodan pommitukset Mikkelissä tapahtuivat 5. tammikuuta, 20. helmikuuta, 2. maaliskuuta ja 5. maaliskuuta kymmenenä pommituskertana, joihin liittyi 110 konesuoritusta. Pommituksissa kuoli 63 ihmistä. Tuhoutuneita tai vaurioituneita rakennuksia oli 194. Ensimmäinen, 5. tammikuuta 1940 tapahtunut pommitus johti Päämajan hajasijoittamiseen.


title: Talvisodan pommitukset Mikkelissä

text: Mikkelin kaupunkiin oli kaivettu 45 sirpalesuojaa. Mikkelin ilmapuolustuksesta vastasivat mm. kaksi Rokkalaan sijoitettua 76 mm:n ilmatorjuntatykkiä ja kaksi Linnanmäelle sijoitettua 40 mm:m ilmatorjuntatykkiä. Näiden lisäksi ilmapuolustuksella oli käytössään ilmatorjuntakonekivääreitä. Naisvuorella oli kaksoisilmatorjuntakivääri.


title: Talvisodan pommitukset Mikkelissä

text: Mikkelin kaupunginvaltuusto päätti ostaa kaksi 40 mm:n ilmatorjuntatykkiä ja neljä 20 mm:n ilmatorjuntatykkiä varusteineen ja ammuksineen.


title: Talvisodan pommitukset Mikkelissä

text: Ensimmäisessä ilmahyökkäyksessä 5. tammikuuta pommitusalue rajoittui Runeberginaukioon, Mannerheimintiehen, Vilholankatuun ja Vuorikatuun. Pommituksessa kuoli 21 ihmistä ja lähes 20 loukkantui. Rakennuksia tuhoutui 64, joista 48 pommien osumista. Kärsineiden tai tuhoutuneiden rakennusten joukossa olivat Mikkelin poliisilaitos, tyttökoulu, postikonttori, Savon valssimylly, yhteiskoulu, Säästöpankin talo, Mikkelin kaupungintalo, seurakuntatalo, tullikamari, maanviljelysseuran toimitalo, valtionrautateiden liikennekonttori, Elim-rukoushuone ja illalla syttynyt hotelli Kaleva. 128 muulle rakennuksele aiheutui mittavia vahinkoja.


title: Talvisodan pommitukset Mikkelissä

text: Ilmapuolustuspäivystäjiin ei puhelinyhteys toiminut eikä ilmatorjuntaa saatu ampumakuntoon 20 minuutissa siksi, kunnes Neuvostoliiton pommikoneet jo olivat Mikkelin kaupungin yläpuolella. Suomen ilmapuolustuksen johdon neuvotteluhuoneen katon läpi meni palopommi tyttökoulun tiloissa Mikkelin torin laidalla. 42 neuvostoliittolaista lentokonetta osallistui suoritukseen noin kello 11:sta kello 15:een. Kaikkiaan pommituksissa kuoli 30 henkilöä, joista kymmenen oli naisia ja neljä lapsia.


title: Talvisodan pommitukset Mikkelissä

text: Pommitusten seurauksena päämaja siirrettiin Otavan kansanopistolle ja sen toimintoja hajautettiin Juvalle, Tuukkalaan, Heimariin. Mikkelin lääninhallitus siirtyi Rämälän kansakoululle kahdeksan kilometrin päähän.


title: Talvisodan pommitukset Mikkelissä

text: 5. maaliskuuta – 6. maaliskuuta vastaisena yönä Mikkelia pommitettiin. Yksi pommituskone sai palamaan useita rakennuksia, mutta kuolleilta vältyttiin.


title: Talvisodan pommitukset Mikkelissä

text: Viimeinen ilmahyökkäys Mikkelin kaupungia vastaan talvisodan aikana tapahtui 11. maaliskuuta 1940.


title: Kultaranta (vene)

text: Kultaranta on Suomen tasavallan presidentin käyttöön tarkoitettu edustus- ja huvialus, jonka sijaintipaikka kesäisin on Naantalin Kultaranta. Muina aikoina Kultaranta-vene on Merivoimien hoidossa Turun Pansion laivastoasemalla.


title: Koneiden vuokraus

text:
Koneiden vuokraus on yritystoimintaa, jossa vuokrataan koneita ja laitteita sovittua korvausta vastaan.
Suomalaisista konevuokraamoista Cramo (entinen Rakentajain Konevuokraamo) ja Ramirent kuuluivat 2006 Euroopan kymmenen suurimman konevuokraamon joukkoon. Muut alan suomalaisyritykset toimivat lähinnä kotimaassa. Vuonna 2011 Cramo ja Ramirent olivat muutamassa vuodessa nousseet liikevaihdolla mitaten Euroopan kolmen suurimman konevuokraamon joukkoon. Vain ranskalainen Loxam oli suomalaisia suurempi vain niukasti. Vuonna 2016 perustettu Renta Group laajeni kesällä 2018 myös Ruotsiin. Markkinoilla on kaksi - kolme suurta, muutama keskisuuri ja useita pieniä toimijoita.


title: Koneiden vuokraus

text: Enemmistö konevuokraamojen asiakkaista on rakennusteollisuudessa. Pohjoismaissa yritykset käyttivät vuoden 2006 tienoilla 30-40 prosenttisesti vuokrattuja koneita, ja määrän ennustettiin kasvavan 60 prosentin tasolle. Itä-Euroopassa sen sijaan yritykset turvautuivat vuokrakoneisiin alle 10 prosentissa tapauksista.


title: Koneiden vuokraus

text: Vuonna 2005 konevuokrauksen markkinoiden arvo Euroopassa oli 12-13 miljardia euroa ja Suomessa noin 200 miljoonaa euroa. Alaa pidettiin kasvualana Itä-Euroopan korjaus- ja uudisrakentamisen ansiosta.


title: Koneiden vuokraus

text: Rakennuskoneiden vuokraustoiminnan kehitys oli vuoteen 2009 asti nopeaa ja vasta vuodesta 2011 lähtien uudelleen vakaata. Vuokraustoiminnan arvo vuonna 2012 oli 600 miljoonaa euroa, vuonna 2013 arvo oli 610 miljoonaa euroa ja vuonna 2014 arvo oli reilut 620 miljoonaa euroa.


title: Koneiden vuokraus

text: Vuokrauksen liikevaihto asiakasryhmittäin 2014 (tutkimuslaitos Forecon 12/2015)


title: Koneiden vuokraus

text: - talonrakentaminen 38 %


title: Koneiden vuokraus

text: - korjausrakentaminen 25 %


title: Koneiden vuokraus

text: - teollisuus 12 %


title: Koneiden vuokraus

text: - infrarakentaminen 11 %


title: Koneiden vuokraus

text: - palvelut 7 %


title: Koneiden vuokraus

text: - kuluttajat 5 %


title: Koneiden vuokraus

text: - julkiset 4 %


title: Koneiden vuokraus

text: Toimiala kasvoi sadalla miljoonalla eurolla viidessä vuodessa 2012—2017.


title: Koneiden vuokraus

text: Vuokrakoneiden penetraatio oli Suomessa vuonna 2015 noin 45 prosenttia, ja kasvupotentiaalista kertoi se, että esimerkiksi YIT:llä oli toistaiseksi runsaasti omaa kalustoa. Vuonna 2015 Ramirent kasvatti Suomessa liikevaihtoaan 160 miljoonaan euroon. Cramo synnytti vuonna 2015 Suomessa 111 miljoonan euron liikevaihdon, ja suurten bisnes kasvoi 5-6 prosentin tahtia.


title: Koneiden vuokraus

text: Rakentamisen kalustovuokrauksen arvo nousi vuonna 2016 yli 670 miljoonaan euroon. Vuonna 2017 konevuokraustoiminnan arvo oli tutkimuslaitos Foreconin mukaan 720 miljoonaa euroa. Vuonna 2018 vuokrattavien koneiden käyttö yleistyi ja penetraatio markkinoilla oli toukokuussa 2018 noin 49 % konekäytöllä mitattuna. Kaikki koneryhmät olivat kasvussa, mutta erityisesti kasvua oli ajanut telineiden ja suojauskaluston lisääntyminen.


title: Talvisodan pommitukset Lahdessa

text: Talvisodan pommitukset Lahdessa tapahtuivat 36 pommituskertana, joihin sisältyi 373 konesuoritusta. Pudotettujen pommien määrä oli noin 2 600. Pommituspäivät olivat 1. joulukuuta, 2. joulukuuta, 21. joulukuuta ja 27. joulukuuta 1939 sekä 6. tammikuuta, 13. tammikuuta, 20. tammikuuta, 13. helmikuuta, 26. helmikuuta, 2. maaliskuuta ja 3. maaliskuuta 1940. Pommituksissa kuoli 26 ihmistä sekä haavoittui vakavasti 23 ja lievästi 33. Rakennuksia tuhoutui täysin neljäkymmentä. Viisikymmentä rakennusta paloi ja 414 vaurioitui muin tavoin. Hävittäjäpuolustuksesta vastasi pääasiassa Lentorykmentti 2:n Lentolaivue 24.


title: Talvisodan pommitukset Lahdessa

text: Neuvostoliiton kuudennen lentorykmentin pommikoneet alkoivat yrittää tuhota Lahden radioasemaa ainakin 6. tammikuuta 1940 alkaen, jolloin lentokoneet hyökkäsivät Lahteen aikaisemmin jo noin viikon ajan viisi kertaa käytettyä, ennustettavaksi tullutta reittiä pitkin. Ollessaan paluumatkalla seitsemän koneen muodostelma purkautui, koska enintään 439 km/h lentävät DB-3:t yrittivät paeta nopeutensa turvin enintään 419 km/h lentäviä Fokker D.XXI:ia. Jorma Sarvanto ampui Fokker FR-97:llä kuusi DB-3-lentokonetta, mutta ei saanut seitsemättä ammusten loputtua. Seitsemännen DB-3:n ampui alas Per-Erik Sovelius hetkeä myöhemmin. Lahden radioasemaan radiomäellä osui pommi 12. tammikuuta, jolloin se vaikeni kymmeneksi päiväksi. Lahden radioasema oli suojattu selluloosapaalella, mutta sirpalepommi meni lähetinsaliin.


title: Talvisodan pommitukset Lahdessa

text: Lahden kaupungintaloon osui pommi 27. tammikuuta 1940. Seurannut tulipalo aiheutti merkittäviä vahinkoja kaupungintalolle.


title: Talvisodan pommitukset Lahdessa

text: Tuhoutuneita rakennuksia korvasi osin Västeråsin kaupunki lahjoittamalla tehdasvalmisteisia taloja: 69 kaupunkioloihin suunniteltua ja 27 maaseutuoloihin suunniteltua. Lahteen tuli kaupunginosa, jonka nimi on Västerås. Sinne sijoitetut lahjatalot olivat tyyppiä C1. 27 maaseudulle tarkoitettu taloa sijoitettiin Tapanilaan.


title: Talvisodan pommitukset Lahdessa

text: Ilmahälytyksistä vastasi ilmapuolustusaluekeskus 14.